Pemped kentel - Wikimammenn\nMoullerez ar "C’hourrier", 1900 (p. 53-65)\n◄ Pederved kentel Pemped kentel C’houec’hved kentel ►\nAn hini a gar Jezus-Krist a gar ive ar poaniou\nAn douar a zo eur vro el leac’h m’emaor evit gounit madou braz d’an ene, ha setu perak ez eo eur vro a boaniou. N’omp ket evit beza euruz e gwirionez, nemet hep-ken enn nev a zo hor bro ; eno eo e tiskuizimp evit mad. Berr eo an amzer a dremenomp er bed-man, hag an nebeud deisiou-ze a zo leun a boaniou. Ne d-euz den war an douar na dle gouzanv eur boan-bennag, hag eun dra red eo, d’ar re vad koulz ha d’ar re fall, dougenn eur groaz pe enn all. An hini a zougen he groaz kalounek, hag heb en em glemm, a vezo salvet ; an hini a-vad a zougen anezhi a-enep d’ezhan hag oc’h en em glemm, siouaz d’ezhan ! a zo war an hent da vont da goll. « Ar poaniou, hag hi hevel, eme zant Augustin, a gas eun darn dud zo d’ar baradoz, hag eun darn all d’an ifern. E-kreiz fournèz ar poaniou, eme-z-han c’hoaz, eo ec’h anavezer ar c’holo dioc’h ar greun enn Ilis kristen. » An hini a izella he galoun, pa gouez ar boan war-n-ezhi, hag a bleg he ene dindan dourn Doue, hennez a zo enn-han greun mad da vont d’ar baradoz ; evit an hini a stourm hag a zalc’h penn oc’h Doue, enn eur zilèzel anezhan, hen-nez a zo ar c’holo a vezo stlapet da zèvi enn ifern.\n2. — Barnet e vezo da-viken pep-hini ac’hanomp eun deiz ; mar fell d’e-omp e vemp neuze kavet mad da vont da c’hloar an nev, ez eo red d’e-omp a-raok lakaat hor buez hevel oc’h buez Jezus-Krist. Map Doue, Jezus, a zo diskennet war an douar evit deski d’e-omp, dre he skouer, gouzanv, heb en em glemm, ar c’hroasiou a den d’e-omp euz an nev. Jezus-Krist en deuz gouzanvet heb en em glemm, evit rei d’e-omp nerz da c’houzanv ive hor poaniou. Hag eur boan-bennag a zo war an douar ha n’en deuz ket bet Jezus-Krist he lod anezhi ? Ar profed Izaï a lavar eo Jezus an den diveza e-touez an dud, an den a boaniou, o veza ne d-eo bet he vuez penn-da-benn nemet poaniou stag-oc’h-stag.\n3. — Evel m’en deuz great Doue, an Tad, e-kever he Vap muia karet, evel-se Jezus a ra ive e-kever ar re a zo karet gant-han hag a zo he vugale. Jezus-Krist a lavaraz eun dervez da zantez Thereza : « Gwezit er-vad, va merc’h, an eneou a zo muia-karet gant va Zad a zo ar re ho deuz ar gwasa poaniou war an douar. » Rak-se ar zantez-ze a lavare, pa veze enn anken, ne roje ket he foan evit holl vadou ar bed. En em ziskouez a reaz,goude he maro, da unan euz he c’hoarezed, hag e lavaraz d’ezhi e voa braz he dudi enn nev, ha kalz brasoc’h evit ar poaniou e devoa gouzanvet bed he buez, dre garantez oc’h Doue, brasoc’h e voant evit kement vad all e devoa bet great ; ma vije bet neuze evit kaout c’hoant da zistrei war an douar, ne vije bet, eme-z-hi, nemet evit gellout gouzanv muioc’h a boan evit Doue, eget ne devoa bet gouzanvet a-raok.\n4. — An hini a gar Doue, hag a c’houzanv hep klemm an holl boaniou en deuz, a c’hounid e diou c’hiz evit mont d’ar Baradoz. Sant Visant a Baol a lavare e voa eur gwall-dra da eun den choum hep kaout poan e-bed er bed-man, ha c’hoaz : « An hini a zo enn eur vreuriez-bennag heb an distera poan hag a zo meulet gant an holl, ne vezo ket pell amzer hep kaout eur gwall-lamm. » Sant Fransèz-Asiz, pa veze eun dervez hed-da-hed hep kaout eur boan-bennag, a lavare en devoa aoun na vije ankounac’heat gant Doue. Sant Krizostom a lavar pa ro an Aotrou-Doue ar c’hras da unan-bennag da gaout poan, e ro eur c’hras vrasoc’h eget na ve gellout lakaat ar re varo da zont da veo, rak o c’hober ar burzudou-ze, an den a zo dleour da Zoue, e leac’h ma en em laka an Aotrou-Doue dindan dle an den er poaniou en deuz digant-han. An hini a c’houzanv hep klemm eun dra-bennag evit Doue, he garantez a ve tost da veza digollet a-walc’h evit he boan ha p‘a n’en defe digant Doue netra vad-all e-bed ken. Ar zant-man a lavare c’hoaz e kave gwelloc’h ar c’hras en devoa bet sant Paol da veza bet karget a chadennou evit Jezus-Krist, eget na doa ar c’hras da veza bet douget a spered beteg an huela euz an nevou.\n5. — Ne d-euz netra kerkoulz dirak Doue hag eun ene a c’houzanv pep poan hep klemm, hag a zo atao e peoc’h hag hen e-kreiz ar c’hroasiou a den d’ezhan euz an nev. Ar garantez a laka an hini a gar da veza hevel oc’h an hini a zo karet. Sant Fransèz a Zal a lavare e klèver, euz a hep gouli hor Zalver, eur ginou o teski d’e-omp ez eo red e c’houzanvfemp hor poaniou evit-han. Gwesiègez ar zent a zo kaout poan a-leiz ha gouzanv anezho atao evit Jezus-Krist ; enn eur c’houzanv evel-d-ho e teuimp, e berr amzer, da veza sent ive. An hini a gar hor Zalver, en deuz c’hoant leiz he galoun da veza evel-d-han paour, disprizet hag e poan. Sant Iann a welaz an holl zent gwisket e gwenn ha gantho peb a vrank palmèz enn ho dourn. Ar brank palmèz-se a verk ez int merzerien, petra-bennag ne d-int ket bet merzeriet holl. Perak eta neuze ho deuz-hi holl peb a vrank palmèz ? Evit diskouez, a lavar sant Gregor, ez int bet holl merzeriet pe dre an houarn pe dre ar boan ho deuz bet gouzanvet hep klemm. Bez’ e c’hellomp eta ha bez’ e teomp beza merzeriet enn unan pe unan euz an diou c’hiz-ze.\n6. — Ar mad a zo enn eun ene hag a gar Jezus-Krist, ar mad-ze a zo dioc’h ma c’hoar karet ha gouzanv poan hep klemm. An Aotrou-Doue a lavaraz da zantez Thereza : « Ha kredi a rit-hu, va merc’h, e kresk ar mad a zo enn hoc’h ene dre ar joa a danvait ? Ne ra ket, eme-z-han, ar mad ne gresk enn ene nemet dre ar poaniou hag ar garantez. Ia, va merc’h, kredit er-vad, seul-vui e viot karet gant va Zad, seul-vrasoc’h a-ze e vezo ho kroasiou. Setu va gouliou, birviken ho poaniou ne vezint ken doun ha va re-me. Kredi eta e c’hellfe den beza karet gant va Zad hep gouzanv dre garantez out-han, a zo fazia. » Santez Thereza a lavar goude : « Evit rei kaloun d’e-omp, Doue ne zigas morse anken da zen, hep digoll dioc’h-tu ar boan-ze dre eur c’hras-bennag. » Jezus-Krist en em ziskouezaz eun dervez d’ar verc’h euruz Baptista Varani, hag a lavaraz d’ezhi e roe ar grasou brasa d’ar re a ioa karet gant-han : da genta, ar c’hras da joum hep pec’hi ; d’an eil, da ober ar mad a zo eur c’hras all ; ha d’an trede, da c’houzanv ar boan dre garantez out-han, a zo eur c’hras n’euz enn tu-all d’ezhi. Dre-ze eo e lavare santez Thereza : « Pa rear eur vad-bennag evit Doue, e vezer digollet gant-han dre eur boan-bennag ive. Ar zent n’ho deveze morse poan nag anken e-bed, hep na drugarekaent Doue bep tro euz a-greiz ho c’haloun. » Sant Loiz, roue Bro-C’hall, o komz diwar-benn an amzer ma ’z edo dindan an Durked, a lavare : « Laouen oun ha trugarekaat Doue a ran muioc’h evit an nerz am beuz bet digant-han da c’houzanv va foaniou hep klemm, epad ma voan sklaf, eget n’am bije trugarekeat anezhan goude beza gounezet ar bed-holl. » Santez Elizabeth a Durinj, kaset er meaz euz he stadou gant he map, ha goude ma voe maro he fried digant-hi, dilezet gant an holl, a ieaz enn eur gouent, hag eno e lakaaz kana eun Te Deum evit trugarekaat Doue euz ar c’hras a rea d’ezhi da c’houzanv dre garantez out-han.\n7. — Sant Joseph a Galasanz a lavare e voa nebeud a dra gouzanv an holl boaniou evit gounit ar Baradoz, hag ar pez a lavare a ioa hevel oc’h komzou an Abostol sant Paol. Eun dra vad e ve d’e-omp gouzanv hed hor buez an holl boaniou, an holl ankeniou ho deuz bet ar verzerien war an douar, evit gellout kaout ar baradoz ha pa ne ve nemet eur pennad hep-ken. Ha perak eta ne gemerfemp-ni ket a galoun vad ar c’hroasiou a zigas Doue d’e-omp, pa c’houzomp er-vad e vezimp euruz da-viken evit ar poaniou dister-ze hon devezo bet war an douar ? Sant Agapit, bihanik c’hoaz, e-leac’h kaout aoun rag an tirant a lakea d’ezhan eun tok-houarn ruz-glaou war he benn, a lavaraz : « Ne c’houfenn ket beza eurusoc’h eget koll va fenn er bed-man, evit ma vezo lakeat eur gurunen gaer war-n-han enn nev. » Sant Fransèz a lavare ive : « Ar mad a c’hortozan a zo ker braz ma kav d’in ez eo gant-han dudiuz va holl foaniou. » Piou-bennag a fell d’ezhan mont d’an nev, a dle stourm kalet ha gouzanv hep klemm. Ne d-euz den evit beza gopreat hep gounid he c’hobr da genta, nag evit gounid he c’hobr hep gouzanv he boan hep klemm. Ar brasa gobr a zo enn nev a vezo d’an hini en devezo gouzanvet ar muia hep klemm. Pa vez hano euz a vadou an douar, e weler an dud o tastum anezho a-skrab ha muia ma c’hellont ; evit madou an nev a-vad, ar madou-ze a bad da-viken, a-walc’h eo d’e-omp, emez-ho, nemet hor bevezo eur c’hornik er Baradoz. Pebez dallentez ! Ne d-eo ket evel-se eo e labour ar zent : laouen gant an distera tra, distag int dioc’h madou an douar ; evit kaout madou an nev a-vad e labouront hage poaniont muia ma c’hellont ; ne ehanont noz-deiz da zastum anezho. Etre an daou rumm dud-man, pere a gav d’e-hoc’h, kristenien, eo ar re fura ?\n8. — Evit komz brema diwar-benn buez ar bed-man, e c’hellomp lavaret c’hoaz hep kaout aoun da fazia : an hini a c’hoar gwella gouzanv he boan heb en em glemm a zo a hent-all an den en deuz ive ar brasa peoc’h. Sant Filip Neri a lavare ne voa er bed-man purgator e-bed, ne voa enn-han nemet eur baradoz pe eun ifern ; ha gwir a lavare. Ar poaniou, an ankeniou a zo evel ma lavarfet eur baradoz evit an hini a c’hoar kemeret ha gouzanv anezho hep klemm ; eun ifern int a-vad evit an hini a glask herzel out-ho ; rak, eme zantez Thereza, an neb a grog kalounek hag a dro-vriad er c’hroasiou a den digant Doue ne c’hoar ket peger pounner int, dre ma teu nerz anezho d’ezhan. Sant Fransèz a Zal, oc’h en em gaout gwasket gant ankeniou a-leiz, a lavare : « Abaoe eun nebeut zo an traou, oc’h enebi ouz-in hag oc’h va c’has du-man ha du-hont, a ra d’in kaout eur peoc’h heb he far ; diskouez a reont d’in e vezo hep dale pell va ene unan gant Doue, hag e gwirionez va c’haloun ne c’hoanta netra e-bed muioc’h. » E peleac’h e kavfemp-ni ar peoc’h, mar d-eo direiz hor buez ha ma na d-omp ket a-unan gant Doue hep-ken, ha gant ar pez a fell d’ezhan ? Eur misioner euz an Indez oc’h harpa eun torfedour a iea d’ar maro, he-man a lavaraz : « Evel-d-hoc’h, va zad, me a zo bet gwechall enn urz m’emaoc’h ; beza e voen euruz epad mac’h heuilljoun penn-da-benn reiz va stad a vuez ; hogen, siouaz d’in ! rak-tal ma teujoun da veza laosk ha digaloun, rak-tal e kavjoun e voa diez pep tra, ha ken diez ma lesjoun ar stad-ze evit en em rei d’am zechou fall ; d’ho heul ez oun deuet ama evel a welit. D’e-hoc’h-hu, eme-z-han c’hoaz, e lavaran kement-man, evit ma vezin skouer d’ar re all ha ma teskint diwar va c’houst kerzet rag-êeun dre an hent a zo diraz-ho. » An tad Loiz Dupont a lavare : « Lakiit ez eo diez ha c’houero er vuez-man ar pez a gav d’e-hoc’h a zo c’houek ha mad, ha lakiit ez eo c’houek ha mad ar pez a gav d’e-hoc’h a zo diez ha c’houero, hag o c’hober evel-se e viot atao e peoc’h, rak dre ma kav d’e-omp ez eo mad ar pez a blij d’hor c’haloun ha dre m’hor beuz bet gwalc’h hor c’hoantegèsiou dre ar pec’hed, dre ze ive eo e choum war he lerc’h enn ene rebèchou hag a zo c’houèro-meurbed. An traou c’houero a-vad, pa vezont kemeret hep klemm ha dre garantez oc’h Doue, a den da veza c’houek-meurbed hag a garg an ene a zudi. »\n9. — Kredomp er-vad, kristenien, ne d‘eo ket hor c’haloun evit kaout eur peoc’h gwirion, epad ma vezimp enn draonien-man a zaelou, nemet gouzanv hep klemm a rafemp an enkresiou hag ar poaniou, dre garantez oc’h Doue. Setu ar stad ma ’z omp lakeat gant ar pèc’hed, siouaz ! Stad ar zent war an douar a zo karet ha kaout poan ; stad ar zent enn nev a zo karet ha beza enn dudi. An Tad Paol Segneri a alie eur c’hrek e doa poaniou a-liez, da staga ar c’homzou-man oc’h treid ar groaz : evel-hen eo e kar ar galoun. Ne ket kaout poan, ar c’hoant en deuz an ene da gaout poan evit beza karet gant Doue, ar c’hoant-se eo a zo ar merk gwella evit gouzout ha ni a gar Jezus-Krist. « Petra a zo kaeroc’h, eme zantez Thereza, eget anaout mad ez omp karet gant Doue ? » Siouaz ! an darn vuia euz an dud a gren gant spount evel ma klevont hano euz ar groaz, euz a boan hag euz a enkrez. Eun ene-bennag a zo c’hoaz evelato hag a zo douget da garet kaout poan, evit gellout muioc’h a-ze plijout da Zoue ; ar vrasa kroaz evit-ho a ve choum war an douar hep kaout eur boan-bennag. « Gwelet Jezus stag oc’h ar groaz, a lavare eun ene mad, a ra d’in kaout ker kaer ar groaz, ne ven ket euruz ma ne gavfen nep poan da c’houzanv dre garantez oc’h Jezus-Krist. O karet Jezus, em beuz a-walc’h euz a bep tra, hag eul louzou mad oc’h pep poan. » Pe ali a ro hor Zalver d’an hini a fell d’ezhan mont d’he heul ? Kemeret ha dougenn he groaz. Red eo d’e-omp eta kemeret ha dougenn anezhi hep klemm, a galoun vad ha gant karantez.\n10. — Ne vec’h ket evit lavaret pegement ez eo karet gant Doue an den a zo izel he galoun, hag evelato a grog gant karantez hag hep klemm er c’hroasiou a den d’ezhan euz an nev. Sant Ignas a lavare ne d-euz koat e-bed a gement a ve gwelloc’h da zigas ha da zerc’hel karantez Doue enn ene, evit na d-eo koat ar groaz : da lavaret eo e tleer karet Doue e-kreiz ar poaniou brasa. Santez Jertrud a c’houlennaz eun deiz oc’h an Aotrou-Doue petra voa ar gwella tra a c’hellje da rei d’ezhan. « Gouzanv hep klemm, va merc’h, eme-z-han, an holl boaniou a c’hoarvez gan-e-hoc’h. » Servicherez vad an Aotrou-Doue, Viktoria Angelini, a lavare e voa gwelloc’h eun dervez tremenet er poaniou eget na voa kant vloaz oc’h ober ar brasa mad, hep kaout poan e-bed. An tad Iann Avila a lavare ive e voa gwelloc’h ar c’homzou-ma : « Doue, ra vezo meulet ! » lavaret pa vez anken eget na d-eo kant bennoz lavaret e-kreiz an eurusded vrasa. Mac’h anavesfe an dud petra dalv ar poaniou, e vent gwelet o klask laerez an eil diwar goust egile an dro da c’houzanv evit Doue. Santez Mari Madalen a Bazzi a gare kement ar poaniou, ma voa gwelloc’h gant-hi beva pell amzer war an douar eget mervel ha mont d’an nev, o veza, eme-z-hi, ne d-euz poan e-bed er Baradoz.\n11. — Ar pez a glask hep-ken eun ene en deuz karantez Doue eo beza unan gant-han ; hogen, evit gellout dont da veza er c’hiz-se unan gant Doue, selaouomp ar pez a lavar santez Katharina a Jèn. « Evit beza unan gant Doue, eme-z-hi, ez eo red tremen dre fournèz ar boan ; er fournèz-se, Doue a gas da netra kement tra fall a zo enn-omp. » Dre-ze eta, beza goapeat ha disprizet, beza klanv ha dilèzet gant hor c’herent hag hor mignouned ; beza temptet ha goloet a vez, enn eur ger, gouzanv kement poan ha dismeganz zo a zo red d’e-omp evit kaout an dro da stourm ouz-omp hon-unan, ha gellout evel-se beza treac’h d’hon tèchou fall ha mouga, grisiou hag all, c’hoantegesiou direiz hor c’haloun. Ia, ken na vezo tennet an holl grisiou fall euz hon ene, bete neuze ne vezimp unan gant Doue, o kaout mad ar poaniou hag o c’houzanv anezho dre garantez oc’h Jezus.\n12. — Diwar an traou-ze holl e c’hellomp lavaret, pa fell d’eur galoun en em rei holl da Zoue, e tle, evel a zesk d’e-omp sant Iann ar Groaz, klask kaout poan gant pep tra er bed-ma, ha kemeret laouen kement a c’hoarvez gant-hi a-enep ; mar bez ar poaniou-ze karet gant an ene, e vezint dre-ze kavet mad dirak Doue. Salomon ar Fur a lavar ez eo gwelloc’h eun den hag a c’hoar gouzanv he boan hep klemm, eget eur brezeller kalounek. Doue a gar an hini a gastiz he gorf dre ar iuniou hag ar zilis, o veza ma tiskouez ez eo eun den a galoun, oc’h en em gastiza evel ma ra ; evelato, e kar muioc’h an hini a c’hoar gouzanv hep klemm hag a zo bepred laouen dindan ar c’hroasiou a deu d’ezhan a zourn Doue. Sant Fransèz a Zal a lavare ez eo gwelloc’h ar boan hag an diezamant a deu d’e-omp digant Doue, eget ar re a gemeromp ac’hanomp hon-unan. Pa deu ar boan war-n-omp, hep na vezomp war geal anezhi, seul-welloc’h a-ze eo dirak Doue, ha seul-talvoudekoc’h d’an ene. Santez Thereza a gred e talv muioc’h eun dervesiad poan deut aberz Doue pe aberz an dud, eget dek vloasiad kastiz a gemeromp hon-unan. Santez Mari-Madalen a Bazzi a anzave ne voa ket eur boan er bed-man, peger braz bennag e c’hellje beza, ha ne divije gouzanvet laouen, gant ar greden e vije a-berz Doue ; hag e gwirionez, epad eur boan galet e devoe pemp bloaz hed-da-hed, ne voa nemet digas d’ezhi da zonj e voa a-berz Doue, evit gwelet dioc’h-tu ar peoc’h o tont enn he ene, nec’het a-raok. Evit gellout gounit an Aotrou-Doue, an tenzor-ze braz-meurbed, ez eo nebeud a dra, eme an Tad Duraso, gouzanv n’euz forz pe boan.\n13. — Pedomp eta an Aotrou-Doue, evit ma vezimp kavet mad da gaout he garantez, rak mar karomp anezhan evel ma ’z eo dleet, holl vadou an douar a vezo diraz-omp evel moged ha netra, hag hor brasa dudi neuze a vezo kaout poan hag enkrez. Setu petra lavar sant Krizostom euz eun ene a zo en em roet holl da Zoue : « Pa vez deut an den a-benn da gaout eur gwir garantez oc’h Doue, e kav d’ezhan ema he-unan war an douar ; ne ra mui van euz a c’hloar nag euz a vez, fae a ra war an temptasionou hag ar poaniou, ha koll a ra ar vlaz hag ar c’hoant euz a gement-zo ; ne gav harp na peoc’h e nep leac’h, ne baouez atao da glask an hini a zo karet gant-han. An den-ze, o labourat pe o tibri, dihun pe gousket, e kement tra a ra hag a lavar, atao hag e pep lea'c’h, he spered a zo troet war-zu he vuia-karet, rak ar galoun ne deuz ehan e-bed ken na vez el leac’h m’ema he zenzor. »\nO va Jezus, va zenzor ha va c’harantez, va fec’hejou tremenet a dlefe pellaat ac’hanoun dioc’h ho karantez. Evelato, o va Doue, ho peuz lakeat ac’hanoun, dre ho maro, da gaout perz enn ho karantez ; grit, me ho ped, ma karin ac’hanoc’h dreist kement tra a zo, ha ma ’z aio doun em c’haloun ar c’halc’har hag ar c’heuz am beuz da veza gwechall ho tisprizet hag ho kaset er meaz euz va ene, dre ar pèc’hed. Evit brema, ho karan muioc’h eged-oun va-unan ; ho karet a ran euz a greiz va c’haloun, c’houi ar mad dreist pep mad ; ho karet a ran ha c’hoant am beuz d’ho karet gant eur gwir garantez ; brema n’em beuz ken aoun nemet da goll ho karantez. Va Doue ha va Zalver, grit, me ho ped, mac’h anavezin petra oc’h, mac’h anavezin bete pegeid ez eo eat ho karantez em c’hever, evit ma vezo red d’in karet ac’hanoc’h da virviken. Mirit ouz-in da veza dizanaoudek hiviziken enn ho kever ; evit kemend-all a vadèlez ho peuz bet evid-oun, nemet re zizanaoudek ne d-oun bet beteg-hen, siouaz ! Ne fell mui d’in ankounac’haat na dilèzel ac’hanoc’h endra vevin ; bez’ e fell d’in ho karet ha plijout d’e-hoc’h da virviken. O va Jezus ha va c’harantez, roit nerz d’in, astennit ho tourn da eur pèc’her paour a fell d’ezhan ho karet ha beza d’e-hoc’h evit mad.\nGwerc’hez Vari, c’houi a zo va fisianz, pa ra ho Map, Jezus, kemend a lavarit d’ezhan da ober, pedit-hen evid-oun ha grit m’am bezo digant-han ar c’hras d’he garet bete mervel !\nAdtapet diwar « https://br.wikisource.org/w/index.php?title=Pemped_kentel&oldid=74706 »\nKemmoù diwezhañ degaset d'ar bajenn-mañ d'an 22 Gwe 2015, da 21:28.


Pajenn:Morvan - Buez ar Zent, 1894.djvu/124 - Wikimammenn\nPajenn:Morvan - Buez ar Zent, 1894.djvu/124\n15 a C’houevrer\nsant faostin ha sant jovit, merzerien\nholl goudeze ann eur da veza merzerien. Valantin a oue dalc’het c’hoaz pell er prizoun, ha goude beza bet bourrevet e meur a feson, e oue erfin koundaonet da veza dibennet. He verzerenti a erruaz d’ar pevarzek a viz c’houevrer euz ar bloaz 270. Ar pab Jul kenta a reaz sevel eunn iliz var he vez.\nAnn impalaer Glaoda a ioa prest da anaout ar virionez euz ar relijion gristen ; plijadur en doa o selaou sant Valantin, hag he galoun a ioa dija hanter-c’hounezet pa gemeraz aoun rak tud he lez. Nag a gristenien zo hirio, siouaz ! hag a deu evelse da vouga mouez ar c’hras ha da goll ho ene gant aoun da zisplijout d’ar bed, pe da denna varnho droulans eur mestr pe eur mignoun ! Pebez dallentez ha pebez follentez er memes amzer ! Daoust na n’e ket Doue eo ho prasa mestr hag ho kuella mignoun ? Dalc’hit mad eta d’he zouja ha d’he garet dreist peb tra, ha bezit fidel ato da zelaou he vouez pa glevot anezhan o komz ouzhoc’h e goeled ho kaloun.\nann pemzekved devez a viz c’houevrer\nFaostin ha Jovit a ioa daou vreur, ginidik euz a gear Bresia enn Itali. Azalek ho bugaleach e oue remerket ennho eunn devosion dener hag eur c’hoant braz da labourat evit gloar Doue ha silvidigez ann eneou. Ann eskop Apollonius, o veza klevet hano euz ho mirit hag euz ho vertuz, a roaz d’ezho ann Ursiou. Faostin, ar c’hosa, a oue beleget, ha Jovit, ar iaouanka, a oue great avieler. Kerkent ann daou vreur en em lakeaz da brezek ann Aviel evel daou abostol, ha dre ann nerz a roe Doue d’ho c’homzou e c’hounezchont eur maread paianed d’ar feiz, ken e kear ken var ar meaz.\nD’ar mare-ze ez oa er vro eur gouarner, he hano Italikus, hag a ioa enebour touet d’ar relijion gristen. Ar gouarner-ma a ieaz he-unan da ziskuill Faostin ha Jovit d’ann impalaer Adrian. « — E Bresia, emezhan, ez euz daou vreur ha ne reont nemed prezeg ne c’houzounn\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/124&oldid=137300 »


Le Télégramme - Yaëlle ar Mouel. Kazetennerez war an talbenn !\nYaëlle ar Mouel. Kazetennerez war an talbenn !\nA bep seurt traoù a vez graet gant Yaëlle evit kavout brezhonegerien evit keleier radioioù ar vro.\nE ti ar c'hevredigezhioù, war vord ar stêr Blavezh e Pondi, emañ staliet Radio Bro Gwened. Foto Jil Penneg\n�� Kavet 'meud labour doc'htu » a lavar Yaëlle ar Mouel. Ar plac'h eus Pondi, 28 vloaz, a oa bet graet he studioù war micherioù ar c'helaouiñ hag ar c'hehentiñ. Ha goude ur stummadur war ar brezhoneg gant Stumdi en Aradon e oa bet implijet evel kazetennerez gant ar gevredigezh « Brudañ ha Skignañ » evit sevel keleier evit Radio Bro Gwened. Tri c'hazetenner all a ra keleier e radioioù all : Katell Uguen e Radio Kerne, Erwan Blanchard en Arvorig FM, Tudual Karluer e Radio Kreiz-Breizh. Eskemmet e vez abadennoù ha keleier etre radioioù ar rouedad. Pal ar radioioù-se eo « reiñ ar gaoz d'ar vrezhonegerien », daoust ma ya en-dro Radio Bro Gwened en div yezh, « met muioc'h a dud zo implijet evit ober abadennoù e brezhoneg », pevar den e brezhoneg ha tri e galleg tamm pe damm.\nN'eo ket aes atav kavout brezhonegerien, a lavar Yaëlle. Hag al labour klask zo ur gwir labour ! « Ne oa ket aes e penn kentañ pa n'anavezen ket an dud ». Bremañ eo disheñvel. Abaoe seizh vloaz e ra Yaëlle ar vicher kazetennerez. Memes tra : « Mat eo kavout tud nevez bepred ». He zachenn labour zo war Bro-Gwened. Ledan a-walc'h ! Hag a-wechoù e c'hell mont betek Loudieg (Bro C'hallo) pe Gourin (Kerne). N'eo ket poltredoù tud a vez graet gant Yaëlle. An dud a vez aterset ganti zo tud liammet gant ar pezh a c'hoarvez, gant keleier darvoudoù ar mare er vro. Hag alies e vez disheñvel ar sell e brezhoneg hag e galleg... Hag e c'hoarvez gant Yaëlle ober traoù dre he micher, traoù n'he dije ket morse soñjet ober, evel mont da welet ur c'hrogad (match) rugbi. Evit kib ar bed rugbi ar re dindan ugent vlez e Gwened e miz Even, e oa bet graet daou bennad-kaoz ganti gant ur paotr ag an Alre. « Memes ma n'on ket tuet d'ober sport », emezi.\nUr vicher interesant eo evit Yaëlle ar vicher kazetennerez. « Desket 'meus ur bern traoù », war tachennoù n'anaveze ket evel an ekonomiezh pe al labour-douar. Klasket e vez atav ur brezhoneger pe ur vrezhonegerez ganti a-raok mont war an dachenn kuit da chom berr. « Doareoù zo bemdez », doareoù, keleier. War-dro div wezh ar sizhun e ya Yaëlle war an dachenn. « Gouiet a ran da vintin petra emaon o vont d'ober. » Hag ur bochad tud a zeu war-eeun d'ar radio ivez. Skrivañ, frammañ an atersadennoù, kinnig ar c'heleier, klask tud, atersiñ. Setu an holl draoù a vez graet ganti bemdez. Hag estreget al labour eo deskiñ kanañ a blij da Yaëlle, e skol ar sonerezh e Pondi gant Véronique Bourjot zo er strollad Loeroù Ruz. Treujenn-gaol a vez desket ganti ivez. Ober a ra war-dro he legumaj er jardin ha c'hoariva a ra gant ar strollad C'hoarivari e Langedig.\nwww.radiobreizh.net[TIT-NOTE_B]Lexique[/TIT-NOTE_B]Atersiñ : interviewer.Eskemm : échanger.Kazetenner (ez) : journaliste.Kehentiñ : communication.Kelaouiñ : informer.Keleier : informations.Talbenn : front.\nBrudan ha Skignan\nskol sonerezh Pondi


Lakaomp un eostad a wanag liv ar vroadelouriezh vrezhon da ziwanañ\nTud eeunik-kenañ, bugeligoù bras heñvel ouzh ar pobloù trevadennet a zo eus ar Vrezhoned. Heuliañ a reont genaouek kelennerezh renerien fall, kevrannerien ar mad hag a blant en o fennoù pistri an araokadouriezh (1) hag a laka da grediñ ez eo kevatal pep tra. War o meno n’eus diforc’h ebet etre an dud, nag etre ar paotred hag ar merc’hed, nag etre an tu kleiz hag an tu dehou. Evito, an enbroañ a-ziavaez Europa ne zegas dañjer ebet evit hevelebiezh(2) ha sevenadur Breizh, staliañ war douar Breizh ur sevenadurezh a arallvro ne laka ket en argoll ha ne zistruj ket hevelebiezh Vreizh ha ne lazh ket pobl Vreizh. Goulenn ur Vreizh dizalc’h n’eo evito nemet hunvre diroll tud amoedet, Breizh n’hall ket ren buhez ur vroad dieub hep Bro-C’hall…\nBreizhiz, ar gevier-se hoc’h eus kelennet c’hwi ivez d’ho pugale, en ur freuzañ hêrezh ho hendadoù. Da c’houde ho peus lezet ho pugale en o unan. Ne gelennit netra mui dezho. Foetañ a rit danvez ho sevenadurezh, ho hengoun, ho sevenadur, ho tremened a bobl emveliek. Ha kement-se en aner, rak en gwirionez, emañ ar bastored fall-se ouzh ho kas war hent an netra hag ar vedvroelouriezh(3). O gerioù milis o deus prometet deoc’h ho kas davet Baradoz an douar met argaset oc’h bet anezhañ da viken. Ar baradoz-se n’eo nemet un ifern, hag ho lod ho po anezhañ. Ar briñsed hag a vez ouzh ho kouarn, skoazellet gant mevelien sentus, gwir vitizhien e servij ar Stad gouzalc’her(4), o deus graet eus ho puhez un dra danvezel-rik gouestlet d’an dispredadur(5) ha d’ar foranerezh rak ar reizhiad ekonomikel o deus lakaet war-sav zo diazezet war adnevezadur dibaouez ar bevezadur(6). Breizhiz, ma breudeur, n’oc’h ken met ur rodaoueg eus an armerzh, un nerzh-labour e servij ar varc’hadourien. Ha c’hoazh, war-bouez ne gavint e lec’h all er bed tud labour marc’hadmatoc’h pe sentusoc’h.\nUn avel a frankiz o sevel war hor Broad\nBreizhiz, preizh oc’h deut da vezañ da lezennoù didruez ur reizhiad bedelour(7) ha bedvroelour ha da veañs ar re zo ouzh e ren. Bazhyevet oc’h dindan lezennoù estren Bro-C’hall hag a zo bet a-viskoazh o klask hoc’h enteuziñ hag a zistruj kement tra a c’hallfe ho tieubiñ. Ar falsprofeded-se o deus troet ac’hanoc’h en atomoù denel, e Frañsizien vat reizh ha sentus. Ar pezh a anvont demokratelezh hiziv n’eo nemet maskl ar servelezh ekonomikel hag an displedoni vezhus.\nHiziv, pobl Vreizh, n’ac’h eus ket a vammvro anavezet ez-ofisiel ken. Arc’hoazh n’az-po mui na familh, na hevelebiezh : n’az po nemet mistri. Klaoustre, siwazh, en em laki da garout ar sujidigezh-se en ur grediñ e waranto dit bevañ ez aes. Padal, abaoe un toullad bloavezhioù ez eus un avel a frankiz o sevel war hor Broad, un avel a stourm hag a ro fiziañs en-dro d’un niver bras a bobloù europat karc’hariet ha nac’het o gwirioù broadel outo. Emañ Europa ar pobloù, Europa ar c’hant broad, Europa ar c’hant banniel, o vont war-raok tamm-ha-tamm. N’eo ket ken rok ar stad c’hall hag e oa a-ziagent. Gwallgaset hag en arvar emañ ar stad c’hall, war ribl an islonk emañ… etre daouarn tud hiraezhus, ideologourien diamzeriet, tud uhelek ha mafiaek. Echu eo gant ar Frañs trevadennour. Kement tra hag a frailh hag a stroñs he reizhiad e Breizh a zo mat da gaout. Hiziv n’hon eus ket ezhomm ken eus ar Frañs. Ar Frañs an hini eo kentoc’h he deus ezhomm eus Breizh, eus he buhezegezh(8) hag he starijenn armerzhel.\nRet eo dimp hiviziken bezañ strollad an emouestl, nevezamzer Breizh, ur gwir zibab broadel gant ur raktres kempoell hag ul linenn bolitikel dezhi un diazez doktrinel sklaer. En hor c’hevredigezh vreizhat a c’houzañv hag a herouez(9) a bep seurt feulsterioù, a bep seurt disevenderioù, a rank stourm, abaoe m’hon eus kollet hon frankiz vroadel, ouzh an argadennoù niverus mennet da ziwriziennañ hor gwrizioù breizhat ha keltiek, hon hevelebiezh, ha da ober eus hor pobl ur boblañs hep ene, hon eus un dever a zizoujañs hag a zisujidigezh e-keñver ar Stad trevadennour gall.\nArc’hoazh, savomp ur Vreizh dieub\nDav eo dimp en em dreiñ ouzh ar Vrezhoned hag a zo gouest c’hoazh d’en em sevel ouzh touellerezh ha rogoni ar Stad c’hall a c’houzalc’h hor bro a-enep da bep gwir. Argasomp un urzh diazezet na n’eo nemet un dizurzh kempennet. Strollad an dibleg hag ar radikalded ez omp. Netra estrenoc’h dimp eget ar spered a dreuzvarc’had, a glouarded hag a habaskadur, geriennoù a verk alies an drougemglev, an dreitouriezh hag ar godianidigezh. Ne adreizher ket un euzhvil evel ar Stad c’hall : mont a reer a-benn dezhañ tal-ouzh-tal. Radikalded ne glot ket gant feulster avat. Ne erbedomp ket ar stumm stourm-se evit dont a-benn eus hor mennadoù rak se vefe mont en-dro da zoareoù fazius an tremened hag ur gwir gunujenn d’ar meiz ez eo. Koulskoude e anzavomp hon eus ar gwir d’en em zifenn en un doare reizh. En enep, n’eus netra da c’hortoz digant an dud habask, ar virourien ha rannvroelourien all. Daoust-hag-eñ ne lavar ket ar C’hrist er Skritur penaos e tislonk ar re glouar ? Ha n’eo ket bet kaset da benn an holl eilpennadurioù istorel gant merc’hed ha paotred na zilezent netra peogwir e kredent stard an o uhelvennad ?\nStrollad ar fealded. Da gentañ, fealded d’hor re varv. D’an holl re o deus bet stourmet a-enep d’an alouber, d’an trevadennour, evit frankiz, dizalc’hiezh Breizh ha gwared Europa. Fealded d’ul linenn bolitikel, fealded d’un uhelvennad, hini ur Vreizh emveliek, dieubet a-benn an diwezh eus an trevadennadur, eus mestroni ideologiezhioù noazus ha nerzhioù kuzh. Ret eo dimp bezañ prest da adstagañ gant hor galvidigezh vilvloaziek d’ar veurded ha d’al lorc’hañs.\nA-dal d’ur toullad gourdrouzoù, d’ur gevredigezh diemframmet ha diwriziennet, ez eo deut poent da bobl Vreizh emsevel en ur argas ar breudoù toull, en ur argas an anaoueoù(10) hag en ur haeriñ ur youll, ur mennerezh politikel, ur politikerezh uhelek a nevezadur broadel ha republikan. Bevañ a reomp en un amzer a ziskianterezh hag a netra, unan eus ar prantadoù-se pa vez diaesoc’h-diaesañ dont a-benn d’ober traoù meur dre ma seblant an enebour bezañ beuzet pep tra. Ya laouen, met arabat dimp koll kalon, lezomp ar wazhwelerien hag ar c’hlouarennoù all da spinañ tost ouzh ar mogerioù ha da zizertin. Ne vo biken an dud laosk-se e-barzh ar jeu pa c’hoarvezo dispac’hoù. Hep youll, hep nerzh-kalon, hep mennerezh ha geriennoù start, hep adc’hounit hor frankiz politikel, emañ Breizh en arvar da anavezout, evel Europa a-bezh, devezhiennoù kriz.\nDimp-ni da zerc’hel ha da dreuzkas da yaouankiz Breizh hon hêrezh broadel hag europat. Lakaomp un eostad a wanag liv ar vroadelouriezh vrezhon da ziwanañ. Hor bez ur spered argadiñ rak an darvoudoù a ziskouezo muioc’h-mui emañ ar gwir ganimp. Treset sklaer eo linenn an talbenn hiviziken. Etre ar re a stourm evit dieubiñ pobl Vreizh, evit gwarediñ hevelebiezh he c’henel hag a re a venn o distrujañ : dibabet hon eus hon tu.\nArc’hoazh, savomp ur Vreizh dieub, ur Vreizh eürus, ur Vreizh lorc’hus hag a adkemero he flas a Vroad en Europa nevez a zo o tont.\nSpi am eus e vo frouezhusaet an amzer-da-zont gant an tammig kemennadenn-mañ.\n(1) Araokadouriezh : progressisme\n(2) Hevelebiezh : identité\n(3) Bedvroelouriezh : cosmopolitisme\n(4) Gouzalc’her : occupant\n(5) Dispredadur : obsolescence\n(6) Bevezadur : consommation\n(7) Bedelour : mondialiste\n(8) Buhezegezh : vitalité\n(9) Heroueziñ : promouvoir\n(10) Anaoue : anathème\nCet article a été publié dans la revue War raok\nLacuzon 15/05/2021 09:52\tAt\t9 h 52 min\nAr gwir zo ganeoc’h Aotrou An Deureugenn !


(Español) Colección NEVO - arturo alvarez / Lámparas de Diseño Hechas a mano\n(Español) Nevo, ref. NE04G\n(Español) Nevo, ref. NE04\n(Español) Nevo, ref. NE04-1\n(Español) Nevo, ref. NE04-6\n(Español) Nevo, ref. NE04-11\n(Español) Nevo, ref. NE01\n(Español) Nevo, ref. NE02\n(Español) Nevo, ref. NE06\n(Español) Nevo, ref. NE06P


Glad dizanvez | Bretagne Culture Diversité | Page 2\nCategory: Glad dizanvez\nDiskouezadeg “Ar fest-noz, glad an dudelezh”\nGrit anaoudegezh gant ar festoù-noz en diskouezadeg-se, staliet e Maison de la Bretagne (ti Breizh) e Pariz hag e Kuzul rannvro Breizh war ar memes tro. Hep ar festoù-noz, Breizh ebet ! Ul lodenn bennañ deus idantelezh ar vro zo e-kreiz an diskouezadeg-se, an hini gentañ diwar deir, a zeu da heul ma vefe bet lakaet […]\nKendael “Memor kenweaet” d’an 21 betek ar 25 a viz here e Naoned\nAozet e vez devezhioù studi war ar glad sevenadurel dizanvez gant an OPCI, “Anneaux de la Mémoire” ha “Mémoire de l’Outre Mer”. Studiañ ha lakaat da c’houzout d’ar brasañ niver ar pezh a vez lakaet e plas war talbenn ar GSD hag ar sevenadur pobl, setu palioù an darvoud-mañ. Titouroù war lec’hienn an OPCI.\nPrezegenn ha diskouezadeg war ar c’hantennerezh e Breizh\nUn diskouezadeg war ar c’hantennerezh a vez kinniget a-hed gouel ar “Bogue d’Or” e Redon d’ar 25 ha 26 a viz here. Titouroù amañ : http://www.gcbpv.org/?page_id=108\nEmbannet ez eus bet ur “roll doareoù dereat” evit ober war-dro dielloù sonerollet digent\nEmbannet ez eus bet gant Kevread kevredigezhioù sonerezh ha dañs hengounel (FAMDT) ur « Roll doareoù dereat » evit ober war-dro dielloù sonerollet digent. Ar roll-se a zo bet savet a-gevret gant ar Bodad Teuliaouiñ ha kenurzhiet gant Claire Marcadé. Mennet eo bet ar roll nevez-se gant e embannadur gentañ e 1994 (hag adembannet e […]\nE miz Meurzh 2013 e oa bet aozet, gant Penngevredigezh mirourien dastumadegoù publik ar Frañs (AGCCPF) asambles gant Ofis ar glad sevenadurel dizanvez (OPCI), un emgav e Trelaze (49), evit ma c’hallfe ar berzhidi rannañ o skiant-prenet war plas an hengoun dre gomz er mirdioù, en ekomirdioù hag e kement aozadur publik a seurt-se zo. […]


Sabine Comès eo ma anv ha grafourez a vicher on. Dizainerez ha skeudennaouerez on ivez.\nKalz a skiant-prenet am eus tapet e Frañs hag er Stadoù-Unanet.\nE-kreiz kêr Naoned emañ ma studio, met e Roazhon e vezan kalz ivez. Pelllabourat a ran ha/pe degemer a ran an dud war emgav evit komz ganto diwar-benn o mennadoù.\nAr pezh a blij d’ar pratikoù\nLavaret e vez diwar ma fenn e ouzon selaou an dud, e vezan prim em labour hag on barrek da ginnig krouidigezhioù fonnus ha modern. Karout a ran an dud ha ma micher.\nKinnig a ran krouidigezhioù diouzh ar c’hehenterezh corporate klasel (ha diouzh ar c’hiz bepred) hag ivez krouidigezhioù frankoc’h ha dibaroc’h evit pratikoù a bep seurt.\nN’eus ket a vuzul mat nag a draoù graet ha tout a-fet graferezh : ur goulenn zo, ur c’hendiviz, ret eo kompren petra eo an ezhomm, ur preder zo, un enklask, ur ster, un teknik, evel-just, hag erfin, ret eo krouiñ ur bersonelezh da wiskañ ho skoroù kehentiñ.\nMerañ a ran ivez lodenn ar moullañ en he fezh evit bezañ sur eus an disoc’h ; rak pa vez siek ur voulladenn e c’hall ar pezh a zo enni bezañ distreset.\nEngouestlet on e sevenadur Breizh, en endro hag e bed ar c’hevredigezhioù ma vez liesseurt-kenañ ma c’hefridioù. Tud hag a labour e gennad an teknologiezhioù uhel a c’houlenn alies ouzhin labourat evito (start-up, meziantoù, niverel…) evit tennañ gounid eus chemet hag evit kavout an doare dibar a zle lakaat un identelezh gweled war wel.\nAterset gant France Bleu Arvorig d’ar 27 a viz Kerzu 2019


Korn ar servijoù publik : un dra a‐bouez‐bras evit ar Brovidañs - Kemper (BR)\nDegemer Kemper warc’hoazh Korn ar servijoù publik : un dra a‐bouez‐bras evit ar Brovidañs\nSikour a raio ar savadur nevez-se da reiñ talvoudegezh en-dro da holl garter ar Brovidañs. Pa vo echu, emichañs, e vo e darempred gant kêr a-bezh ha sachañ a raio muioc’h a dud pa vo treuzfurmet an hent-houarn kozh en un hent glas.\nGuillaume Mengi, eilmaer karget eus ar c’hêraozañ, an endro bevañ, an hentoù, eus neveziñ kêr hag eus an takadoù glas.\nE-barzh ar strategiezh kaset da benn gantañ evit e savadurioù, an ti-kêr en deus divizet sevel ur savadur melestradurel nevez e straed ar Brovidañs. Ennañ e vo bodet meur a servij eus kêr hag ar gumuniezh hag a zo dasparzhet bremañ e lec’hioù a bep seurt.\nAr pol sport, sevenadur, bugale ha deskadurezh hag ivez servijoù diorroadur kêr, ar parkañ ha gwir ar plasoù, dasparzhet bremañ e meur a lec’h (straed Verderell, straed Brest peurgetket) a vo lojet en ul lec’h hepken a-benn nebeut.\nGant dilojadeg an tri servij-se, ha goude-se gant hini renerezh ar reizhiadoù urzhiataerezh hag an dielloù-kêr, e vo diac’hubet takadoù a-leizh. Evel-se e c’hallor sevel lojeizoù nevez e-kreiz kêr ha digreskiñ koust mont en-dro ar gumun peurgetket.\nSavet e vo ar savadur nevez e straed ar Brovidañs, e-kichen ar Cinéville. Prenet eo bet ar c’harrdi kirri kozh a zo eno gant Kêr kement ha ledanaat an dachenn ma vo ar savadur nevez.\nUr savadur diouzh ar reoladoù evit degemer an dud\nKreizenn ar servijoù publik, dezhi ur gorread plañchod 2100 m², war tri live, a zere mat ouzh mont en-dro ar servijoù a bep seurt hag ouzh ezhommoù ar c’hant gwazour bennak a zo enni. Degemet e vo an dud evel zo dleet. Savet e vo penn-da-benn diouzh ar reoladoù evit ma vo aes d’an dud dalc’het en o c’herzhed mont ha dont e-barzh.\nDoujañ a raio ar savadur nevez-se, ouzhpenn, da erbedadennoù an RT2012 war dachenn an endro : arboellus e vo a-fet energiezh evit an tommañ, ar gwentañ, an aerreizhañ, ar produiñ dour tomm hag ar goulaouiñ.\nReiñ talvoudegezh en-dro d’ar c’harter\nGant e zoare modern hag enframmet en e ardremez e kavo ar savadur-se e blas da vat e-kichen kreiz istorel Kemper.\nKemer a raio Ti ar servijoù publik e blas en ur c’harter a zo un doare dor da vont e kreiz-kêr ha degas a raio talvoudegezh dezhañ en-dro. Evit nevesaat kêr e reer labourioù er mare-mañ war ur pennad eus ar straed (eus kroashent-tro ar Gozhkêr betek ermaez parklec’h ar Cinéville). Kendalc’het e vo da adingalañ an hentoù goude-se evit disoc’hañ war un doare da adsevel penn-da-benn al lec’hioù-se hag a gas war-zu an Tog Ruz.\nAn hent glas da zont, e-kichen\nEmeur e-sell bremañ da dreuzfurmiñ an hent-houarn en un hent glas, e kenlabour gant ar C’huzul-departamant. A-benn ar fin e c’hallo an dud mont betek ar savadur-se hag ar Cinéville gant modoù mont-ha-dont dous eus Penharz ha Kerfeunteun ha liammet e vo gant ar pennad hent glas a gas war-zu Pluguen.\nDeiziataer al labourioù\nDibab an tisavour : c’hwec’hmiziad 1añ 2016\nKinnig ar rakstudiadenn diwezhañ : 2l c’hwec’hmiziad 2016\nGoulenn an aotre sevel : dibenn 2017\nDeroù al labourioù : dibenn 2018\nEchu ar savadur : deroù 2020\nDigoradur d’an dud : c’hwec’hmiziad 1añ 2020\nRakkoust hollek ar raktres (labourioù, mestroniezh al labourioù ha frejoù stag)\n4,560 milion a euroioù PTM


Tiken Jah Fakoly a zo ur c'haner reggae bet ganet d'an 23 a viz Mezheven 1968 e Odienne en Aod an Olifant. Dizoleiñ a ra buan ar sonerezh reggae ha sevel a ra e strollad kentañ e 1987, "Djelys". Dedennet gant an darvoudoù sokial ha politikel en e vro e grog da skrivañ kanaouennoù war ar stad dilenn, tamm-ha-tamm e teu da vezañ anavezet en e vro, gant ar re yaouank dreist-holl. Ur produer a zeu e darempred gantañ hag enrollañ a ra e gasedigoù kentañ e-kerzh ur genskrivadeg sonerezh aozet e Aod-an-Olifant e 1993.\nE-kerzh ar memes bloavezh e varv ar prezidant Houphouët-Boigny ha disklêriet e vez ur c'hañv broadel. E-pad 3 miz ne vez skignet gant ar radio nemet kanaouennoù relijiel. Kentañ pladenn Fakoly a zeu er-maez hep kaout tamm brud ebet, un nebeud mizioù war-lec'h e teu er-maez ur bladenn all met chom a ra divrud adarre.\nFakoly a ziviz sevel kanennoù politikel, flatrañ an drougimplijoù hag emsaviñ a ra ar bolitikerien o skrivañ e soñjoù en e ganennoù. Gant sikour arc'hant e vignoned e laka da zont er-maez " Mangercratie " hag a zo brudet-kenañ en Afrika hag er broioù gallek. E 1998 e krog Tiken Jah Fakoly da enrollañ e bladennoù e Frañs. Youlek, ec'h embann Fakoly e 2002 ar bladenn " Françafrique " enrollet en ur studio brudet mat : Tuff Gong e Kingston, e Jamaika. Brudet-tre e krog da vezañ. Deuet er-maez e 2004 ez eo " Coup de Gueule " ur bladenn reggae roots tennet eus ar vuhez e Jamaika hag en Aod-an-Olifant. Ur bern tud o deus sikouret anezhañ da enrollañ e bladenn : Tyrone Downie, ar ganerien Black Uhuru, Zebda ha Magyd Cherfi hag en deus skrivet gant Fakoly ar ganaouenn " Tonton d'América ".\n"Evel ma lâr e-pad e atersadennoù e servij e sonennoù da lakaat an dud da soñjal en diaesterioù zo en Afrika, ar c'hleñvedoù, ar baourentez... Servijout a ra ivez da chom hep disoñjal eo ar pobloù afrikan tud eveldomp gant o hengounioù, o sevenadur..."\nAbalamour da se ez eo brudet Tiken Jah Fakoly en Afrika hag en Europa a-bezh.\n2000 : Cours d'histoire\n2003: e Frañs : Victoires de la musique 2003 er Rummad Reggae/Ragga/World gant ar bladenn Françafrique.\nAdtapet diwar « https://br.wikipedia.org/w/index.php?title=Tiken_Jah_Fakoly&oldid=1464049 »\nKanerien Aod an Olifant


Antologiezh - Wikipedia\nUn antologiezh zo un teskad oberennoù dre skrid gant doareoù a bep seurt pe undoare dastumet dre un dibab dibar. Moulet e vez dindan ul levr pe vuioc'h peurvuiañ. Un ger all : bleuñskrid, rouesoc'h.\nDiwar ar gresianeg anthos (bleuñ) + logos (eztaoliñ) e teu ar ger.\nPa vez dibabet aketus-kenañ an testennoù evit kinnig ar pezh a vez gwelet evel ar re wellañ gant an den pe skridaozerien e saver un antologizh ha n'eo dastum skridoù ha lakkaat da vezañ kinniget en ur teskad. Kavout a reer a-wezhioù bleunlevr, met nebeut implijet eo.\nEvit komzoù dibabet sant Frañsez a Asiz eo bet implijet bleunioù el levr embannet gant Kapusined Rosko, Fioretti pe Bleuniou sant Fransez a Asiz, Rosko : Ar Vuhez kristen, 1945, met troidigezh ar ger italianek ! ! fioretti (bleunigoù) eo nemetken.\nAdtapet diwar « https://br.wikipedia.org/w/index.php?title=Antologiezh&oldid=1892164 »\nKemmoù diwezhañ degaset d'ar bajenn-mañ d'an 15 Gen 2021, da 08:00.


Ur pennad Placidia zo ivez.\nGalla Placidia, ganet e 390 e Kergustentin ha marvet d'ar 27 a viz Du 450 e Roma, a oa un impalaerez roman er Vvet kantved.\nMerc'h e oa d'an impalaer Theodosius Iañ ha da Flavia Galla.\nDimezet e voe d'ar roue vizigot Ataulf, a voe lazhet e 415, ha goude da Gonstantius III, a renas etre C'hwevrer ha Gwengolo 421.\nBras e voe perzh Galla Placidia en aferioù an impalaeriezh etre 410 ha 440, pa oa ar galloud o wanaat.\nMerc'h e oa Galla Placidia d'an impalaer Theodosius Iañ, a renas etre 379 ha 395, ha da Flavia Galla, merc'h d'an impalaer Valentinianus Iañ.\nHanterc'hoar e oa d'an impalaerien Arcadius hag Honorius, a renas o-daou adal 395, goude marv o zad.\nHe bugaleaj a dremenas e lez Kergustentin. Goude marv he zad ez eas da-heul he breur Honorius, a oa da ren war Impalaeriezh roman ar C'hornôg, dindan evezh ar jeneral Stilico, anvet da rejant. A-benn neuze n'edo ket an impalaerien o chom e Roma ken ; e Milano edo lez Honorius da gentañ, hag e Ravenna adal 402.\nStilicon, evit kreñvaat e liammoù personel gant an tiegezh impalaerel, en devoa dimezet e verc'h Maria da Honorius e 399, hag klask a reas dimeziñ e vab Eucher, ur c'hrennard anezhañ, da C'halla Placidia, met an eured-se ne voe ket graet.\nE bloavezhioù kentañ ren Honorius, dindan Stilicon, e talas an impalaeriezh, en Italia, ouzh ar Vizigoted kaset gant Alarig Iañ : ar re-se a oa en em ziazezet abaoe 382 e Mesia, evel pobl kevredet. Goude-se e teuas an Ostrogoted kaset gant Radagaisus, a zeue eus bro an Huned en hanternoz d'an Danav.\nE 414 e renas a-gevret gant he fried Ataulf,roue ar Vizigoted, betek 415. Kenimpalaerez e voe gantConstantius III e 421, ha rejantez e voe e deroù ren Valentinianus III.\nTi-kañv Galla Placidia e Ravenna\nMarelladurioù en diabarzh\nOberennoù en hec'h anv[kemmañ | kemmañ ar vammenn]\nAr c'hoarigan Gal·la Placidia gant Jaume Pahissa en 1913, savet diwar trajedienn Ángel Guimerá.\nBrezel ar C'hoted (408-416)\nAdtapet diwar « https://br.wikipedia.org/w/index.php?title=Galla_Placidia&oldid=1987504 »\nKemmoù diwezhañ degaset d'ar bajenn-mañ d'an 22 Ebr 2022, da 13:03.


Pajenn:Cadoret - Bleuniou a garante, 1913.djvu/2 - Wikimammenn\nPajenn:Cadoret - Bleuniou a garante, 1913.djvu/2\nEur marvailh neve gant Koulmig Arvor\nDiverradur ar pennad kentan : Er Gêr-Wenn, eun den madelezus, Yann Vras, en deus digemeret, dre drugare, en e di eur paour kêz diskiant hanvet Jobig. Heman, mar deo berr e spered, a zo digor e galon da holl vravente ar Grouadelez. E vrasa plijadur eo kerzet dre ar c’hoajou o kuntuilh bleuniou hag o selaou an evned o kanan. Leshanvet eo bet « Jobig ar c’hoajou ». Er Gêr-Wenn ive eman o vevan eur benherez ken fur ha ma ’z eo koant, Janig ar Mignon. Perig ar Barz, eul labourer kalonek, gwir-gristen ha gwir-vreizad, kenkouls kendere (stad) e gerent ha hini Janig, a zo bet digemeret ganti da zanvez pried. Nemet, war ali o zud, an daou zen yaouank a ranko gortoz a-benn eureji ken n’o devo kavet eur plas dereat da feurmi.\n— « Bec’h a vo, sur end-eün. »(Da heuilh)\nAdtapet diwar « https://br.wikisource.org/w/index.php?title=Pajenn:Cadoret_-_Bleuniou_a_garante,_1913.djvu/2&oldid=122766 »


Jean Le Dû (ganet d'an 28 Meurzh 1938 e Dieppe ha marvet d'ar 6 Mae 2020) zo bet kelenner brezhoneg e skol-veur Brest. Savet en deus an Nouvel atlas de la Basse-Bretagne, deuet er-maez e 2001. Skrivañ a rae a-wechoù e blog Fañch Broudig. Dre vras en deus bet skrivet pe kaset e labour war-raok a-gevret gant Yves Le Berre.\n6 Oberenn rakskridet gantañ\nGanet e oa e Dieppe ma oa e dud o labourat, met tremenet en deus kalz amzer en e yaouankiz e bro e dud hag e dud-kozh, e Plougouskant. Eno en doa desket brezhoneg. Goude studioù war ar saozneg en doa graet un doktorelezh war brezhoneg Plougouskant, gant ar chaloni Frañsez Falc'hun. Goude se e oa bet kelenner e rann ar c'heltieg e skol-veur Breizh-Izel e Brest.\nConchur Ó Giollagain, Une vie irlandaise du Connemara à Ráth Chairn, histoire de la vie de Micil Chonraí, troet diwar Stairsheanchas Mhicil Chonraí : Ón Máimín go Ráth Chairn, Terre de brume-PUR, 2010\nAdtapet diwar « https://br.wikipedia.org/w/index.php?title=Jean_Le_Dû&oldid=1895810 »\nKemmoù diwezhañ degaset d'ar bajenn-mañ d'an 19 C'hwe 2021, da 16:09.


Jacqueline Favreau - Wikipedia\nJacqueline Favreau zo ganet d’ar 7 a viz Kerzu 1930 e Plozeved, e Kerne-Izel (Penn-ar-Bed) ha skoliataet eo bet e Naoned e-lec’h m’he deus labouret evel skolaerez ha kuzulierez war ar bedagogïezh. Goude bezañ bet desket he micher dezhi er Skol Normal Uhel, e voe anvet da guzulierez e Penn-ar-Bed, ha da echuiñ he buhez-labour e kelennas e skol ar c’helenn IUFM Kemper e-lec’h ma rae war-dro ober skol d’ar vugale vihan. Skrivet he deus levrioù ha pennadoù war ar c’helenn, hag ur wech erru war he leve en em lakaas da skrivañ romantoù evit ar vugale hag an dud yaouank ma kaver enne alïes danvez Breizh hag istor ar vro. Daou levr a voe troet e brezhoneg : Anna Vreizh ha Pilhaouaer ha Boned Ruz.\nL’ogre et le chat botté ou Georges Cadoudal et Napoléon Bonaparte, Studiadenn, Emb. Pluenn, 12/04/2012\nMain blanche, main noire, Edition bilingue français-corse Manu bjanca, manu negra, Jacqueline Favreau (Auteur), Reine Berthelot (auteur), Album jeunesse dès 3 ans, strolladenn, Embannadurioù L'harmattan, 02/06/2004\nMain blanche, main noire,\tEdition bilingue français-arabe « Dorn gwenn,\tdorn du », Jacqueline Favreau (skrivagnerez),\tReine Berthelot\t(tresadennoù), Teul evit ar yaouankiz, strolladenn, Embannadurioù L'harmattan, 01/02/2004\nAnna Vreizh, geriadur ha geriadur a ouiziegezh, strolladenn, Deliou, 22/11/2005\nAnne de Bretagne, Roman, broché, Editeur Deliou, 22/11/2005\nLe trésor du vaisseau, Liv'editions, 01/04/1997\nKement ha lavaret, geriadur ha geriadur a ouiziegezh, broché, Editeur Deliou, 13/12/2006. Troidigezh gant Mich Beyer. Albomoù da lenn ha da selaou. Istorioù o tisplegañ plijadurioù hag ivez poanioù ar vugale a vremañ. Ne\tvez tav war danvez ebet, gant ma 'n em gavo kaer ar gerioù gant an\ttrivliadennoù. Skeudennoù leun a fent tro-dro d'un doare skrivañ\tskañv…\nPilhaouer ha Boned Ruz (Chiffonnier et Bonnets rouges), romant yaouankiz, strolladenn, An Here Eds, 22/10/2002. Troidigezh gant Cédric Sinou. Troioù-kaer ur pilhaouaer yaouank da vare emsavadeg ar bonedoù ruz. E 1675 emaomp. Kouerien Breizh-Izel, aet skuizh gant an tailhoù\tpounner a rankont paeañ d'ar roue, en em sav a-enep an noblañs hag ar veleien. Lod anezho a vez ur boned ruz en o fenn, alese o lesanv. Yann-Loeiz, ur pilhaouaer yaouank, a gemer perzh en emsavadeg-mañ. E istor dezhañ eo a zo kontet el levr-mañ.\nAdtapet diwar « https://br.wikipedia.org/w/index.php?title=Jacqueline_Favreau&oldid=1888084 »\nDernière modification le 16 Du 2020, à 07:57\nKemmoù diwezhañ degaset d'ar bajenn-mañ d'an 16 Du 2020, da 07:57.


Ar mab digalon - Wikimammenn\nAr mab digalon\nGouel kaer a zo e kelendi Lesneven : emaor o vont da rei ar priziou d’ar vugale. An amzer ne c’hall ket beza kaeroc’h ; en oabl splann, an heol a daol e vannou bero war an douar, hag eus a bell-bro ez eus deuet tud da Lesneven, da gerc’hat o bugale.\nE-mesk an dud pinvidik a zo breman azezet e-tal an teatr, mall ganto klevout ar pez-c’hoari, eur vaouezig goz, daoubleget gant an oad, he deus, da beder eur er mintin-man, dilezet he zi, he bioc’h velen hag he danvadez zu, evit mont da welout he mabig bihan a zo ivez er c’helendi daou vloaz a zo, hag en devezo eur vriad priziou hag eur gurunen gaer. Harpet war he bazig kelvez, ez eo deuet eus a Winiventer, evit kaout an eurvad da bokat d’he mab, d’he merc’h-kaer ha d’he mabig bihan, Glaodaig. Pebez levenez a vezo eviti pokat d’ezo ! Ankounac’haat a raio he skuizder holl, hag emberr, p’he devezo o gwelet, e valeo seder ha dinec’h war-zu he lochennig balan.\nTrei ha dizrei a ra he daoulagad a bep tu d’ezi, gwelout a ra krennarded o kaozeal pep hini gant e dud. Met petra ra ze d’ezi ? He Glaodaig eo a glask hag hen hepken. Gwech ha gwech-all he sav en he zav, o sonjal e vezo marteze gwelet hag anavezet gantan, hag e tiredo da bokat d’ezi, ar c’heaz paotr. Marteze ivez he mab Charlez hag he merc’h-kaer he gwelo, hag a deuio d’he briata, da vihana mar emaint e-touez an engroez.\nKaer he deus sellet a bep tu, kaer he deus chom en he zav, ne wel ket he bugale, n’eo ket gwelet ganto, hag ec’h azez war he c’hador, an daerou en he daoulagad, ken diez e kav.\nA-hont breman war leuren an teatr, eun aotrou a zo a-zevri o kaozeal, o prezeg e galleg, met bah ! inouet eo hi oc’h e glevet, ne entent netra eus ar pez a lavar. Eun all a deu war e lerc’h, ha galleg gantan adarre, leiz e c’henou !\n— Dakebie ! m’am bije gouezet oan deuet aman da selaou prezegennou gallek, a dra zur e vijen chomet er gear war-dro va chatal !\nDiez he fenn, Katellig goz, eus a Winiventer, a c’houlennas oc’h eun itron a oa en he c’hichen hag hi ne anaveze ket an aotrou Charlez Kerriboul, marc’hadour gwin e Landerne.\n— Eo avad, hen anaout a ran, rak me zo ivez eus a Landerne, n’emaoun ket pell dioutan !\n— Daoust ha deuet eo aman ivez, hirio, rak e vab Glaodaig a zo aman o studia, daou vloaz a zo ?\n— Gwelet em eus bremaik an aotrou hag an itron Kerriboul, met n’ouzon ket e peleac’h emaint breman. Ha perak e c’houlennit an dra-ze, mamm-goz ?\n— Me a zo mamm d’an aotrou Charlez, itron, ha laouen e vefen oc’h o gwelet, pegwir oun deuet war vale eus a Winiventer er mintin-man evit se !… Kaer em eus sellet a bep tu, n’o gwelan ket.\nBreman ar muzikou a lak kear da dregerni, echu ar prezegennou. Ar baotred yaouank, ar skolaerien o deus achuet da ober ardou, eur beleg a deu war an teatr, eul levr gantan en e zourn deou, eul levr leun a hanoiou bugale ar c’helendi.\n— Alo ! eme Gatellig, poent eo d’in chacha, rak heman, douetus, a zo adarre erru da c’hallega d’eomp, ha ma choman en toull-gutez-man, e vezo sklear al loar pa en em gavin er gear.\n« Premier prix d’arithmétique, à l’élève Claude Kerriboul, de Landerneau. »\n— Ah ! Takendien ! Hennez eo va mab bihan avad, hennez eo !… Sell anezan ’ta o pignat da gerc’hat e briz.\nAn hini goz, seder, a red, kouls lavaret, he c’halon entanet, war-zu he mab bihan, her briata ra dirak an holl, ne selaou nemet mouez he c’halon a verv gant tan ar garantez.\nAr paotrig, ruz-tan-glaou, a lezas e vamm-goz, e vaeronez, da bokat d’ezan, ha mont a reas ganti da azeza war eur gador en he c’hichen.\n— E peleac’h ema da dad ha da vamm, mabig ? Karout a rafen o gwelout, ha dioustu breman, rak me zo poent d’in mont d’ar gear hep dale.\n— Krogit em dourn, mamm-goz. A-hont, pelloc’h, er penn uhela emaint.\nAr vamm-goz, poulzet gant ar garantez a vamm, a yee, tiz warni, evel eur plac’h yaouank skanv, da heul he Glaodaig ; he daoulagad a bare krak war al leac’h ma tlee beza he mab Charlez hag he merc’h-kaer Armandine. Siouaz ha re siouaz ! tec’het oa an daou zube ! Eat oant kuit evel daou zen pennfollet, p’o devoa gwelet o mamm o pokat d’o mab ! Hag an hini goz a zirollas neuze da ouela, hag evelato he kavas nerz awalc’h evit tec’hout eus a-douez ar bobl, da guzet he daerou.\n— Mont a ran breman d’am lochen, mabig, awalc’h am eus bet eus ar gouel-man. Va c’halon baour a zo frailhet, dirak an dismegans taolet warnoun gant da dad ha da vamm. Kenavo, mabig, kenavo er Baradoz !\nAr paotrig neuze a redas war-zu toull-dor ar c’helendi, dinec’h ha dizoursi, forz ebet na rea eus daerou e vamm-goz. Eno eur c’harr-dre-dan a ioa oc’h her gortoz, garm a rea pell a ioa ; an tad, azezet, e zaouarn krog er rod-bleinerez, a oa e kounnar, an itron Kerriboul, he daoulagad skoelf, a oa dare da goll he skiant wella, o c’hortoz he mab amboubal !\n— Ah ! setu te arruet pelloc’h !… E peleac’h out chomet ?… Da bokat d’az mamm-goz, moarvad ? Mez ar re zaonet a peus great d’eomp hirio !…\n— N’eo ket me, met hi eo he deus va gwelet !… Tec’hit d’ar red, rak mamm-goz a zo aze e toull an nor !\nAn aotrou hag an itron a reas neuze eur zell war toull-dor ar c’helendi, hag o-daou e welchont eur vaouez goz o ouela, harpet war baz h e c’hozni : o mamm a oa dirako, he c’halon frailhet ! Eun dro a-gleiz d’ar rod-bleinerez, hag ar c’harr a yudas, evel pennfollet. Eur goumoulen a boultren, eur flear a lezas war e lerc’h. Hep na grik na mik, ar mab digalon, deuet da veza pried d’eur bennherez pinvidik a Landerne, a dec’h diouz e vamm, abalamour ma ’z eo ni paour, ha desket en deus d’e vab disprizout ar baourentez.\nAr vamm-goz geaz, leun he daoulagad a zaerou, he c’halon broudet gant an taoliou lagad roet d’ezi bremaik gant he mab hag he merc’h-kaer eus o c’harr, a zo breman o kerzet gouestadik war roudou ar c’harr-dre-dan-ze, ha prestik e Kroaz-ar-Rod, e troio a-gleiz, evit tizout Sant-Neven. Eno e raio eun ehanig, ec’h evo eur banne kafe, ha goude-ze e yelo adarre, harpet war he bazig, war-zu Gwiniventer, e-leac’h e kavo eul lochennig c’houdor. Mont a raio d’ober eur gwelig d’he bioc’h velen, d’he danvadez zu, hag enni he-unan e c’hallo lavarout :\n— Da vihana, ar re-man n’o deus ket a vez oc’h va gwelout !\nAdtapet diwar « https://br.wikisource.org/w/index.php?title=Ar_mab_digalon&oldid=171910 »\nKemm diwezhañ d'an 3 C'hwe 2022 da 14:52\nKemmoù diwezhañ degaset d'ar bajenn-mañ d'an 3 C'hwe 2022, da 14:52.


Buhez ar Zent. pages 828, 829. Encyclopédie Marikavel.\npages 828, 829\nSANT HOUARDON (1)\nHouardon a oe eskob en Leon. Bevan. a reas en amzer sant Gouenou, sant Tenenan ha sant Herve, ar manac'h dall. Ginidik oa eus a Vreiz-Veur, evel an darn vrasan eus an ebestel kalonek a lakas sklerijen ar fe da zevel 'us da Vreiz-Izel. Herve ar pez a lavar d'imp ar skridou koz, e renas eskopti Leon war-lerc'h sant Tenenan. Da gredi eo e tremenas eur pennad bennak eus e vue war-dro Landerne, p'eo gwir kristeniena ar gêr-ze a gerneras anezan da batron. Sant Tenenan, eskob Leon en e rôk, a gare dont, beb an amzer, da vanati Beuzit, savet gant sant Gwennegan, eil eskob Kemper, war douarou ar Baluded, tudjentil hag a oa o chom en kichen Landerne, war hent ar Forest. Eno e rê e ziskuiz. Houardon a reas eveltan.\nEr mare-ze e oa Konomor o paouez lakat d'ar maro e bried Trifina hag e vab Tremeur. War c'houlenn Gwerok, roue Bro-Wened ha tad Trifina, holl bennou-bras Breiz a 'n em zastumas war ar Mene-Bre, evit barn ar roue kri ha fallakr. Sant Houardon a deuas kelou d'ezan ive da vont di, hag a gasas gantan sant Herve, brudet bras abalamour d'e furnez ha d'e zantelez.\nEno Konomor a oe distaget diouz an lliz.\nEur wech tôlet an eskummunugen warnezan, sant Houardon ha sant Herve a zistroas da Gastel-Pôl. En eur zont d'ar gêr, ne oa hano gant ar manac'h dall nemet eus an treo kaer a zizoloë d'ezan an Otrou Doue. Sant Houardon a selaoue anezan gant plijadur hag a c'hoantaas gwelet e-unan an treo dudius-ze. En em gavet en Kastel-Pôl, an daou zant a dremenas tri devez o yun hag o pedi; d'an trede devez, war-dro kreiste, en êl a lavaras d'eze sevel o daoulagad warzu an nenv, hag e weljont êle, arc'hele, sent ha sentezed ar baradoz, holl o veuli Doue. Ar gwel-ze ne badas nemet eun hunvre; an daou zant en em lakas raktal da ganan ar psalm Cantemus Domino. An de war-lerc'h, sant Herve a zistroas d'e vanati, ha sant Houardon a dalc'has da ren e eskopti evit ar gwellan.\nSant Gouenou en devoa savet eur manati tost da Vrest; pa oa echu an iliz, sant Houardon a oe pedet da zont d'he binnigan. Eun nebeut blaveziou goude, an eskob santel a gouezas klanv, hag o kredi e oa arru ar maro gantan, e c'halvas sant Gouenou da zont d'e gaout; goude bezan bet digantan e holl zakramanchou, e hanvas anezan da bignal war e lerc'h war gador eskob Leon.\nHep mar ebet, an lliz ne deus gwir da lakat he bugale en pinijen, pa dizentont outi.\nAr penn-tiegez en deus gwir da gas eus e di ar plac'h pe ar mevel ne blij ket d'ezan.\nHag an Iliz hepken n'he dije ket a wir da stlepel diwar he barlen ar c'hristen n'eo ket mat d'ezan senti outi ?\nAn dra-ze n'hall ket bezan; an Iliz, evel an holl sosieteou-all, he deus gwir da eskummunugi, ha dre an eskummunugen eo hie deus diwallet ar gwir fe, diarbennet an dizurziou, flastrel an hereziou ha dispennet ar schismou.\nAn lliz he deus gwir da eskummunugi, ha keit ha mac'h ey ar bed endro, e talc'ho da skei dizamant, evit o brasan mad, ar re eus he bugale a welo o heuilh ar gaou, goude ma vefent an dud galloudusan hag an dud gouiziekan a ve war an douar.\n(1) An ôtron chaloni Bail, ginidik eus a Landerne, en deus bet ar vadelez da rei d'an oberonr an notennon a oa red evit ober bue ar zant-man.


D’ar Sul 10 a viz Gouere 2022 | Sant-Ernel\nPetra a dalv Jahiner ?\nUr ger brezhoneg eo hag a dalv “tourmenteur” e galleg, e ster mat ar ger evel-just. Plijout a ra deomp adkemer nerzh an arvesterien hag al lec’h. Sonerezh ar straedoù a teu eus sonerezh ar grennamzer.\nPenaos eo ganet Jahiner ?\nKrouet e o bet ganeomp ur strollad fest-noz Tymen Kerveillant Quintet e 2015. Julien Tymen, Michel Kerveillant, Gwylan Meneghin, Kentin Juillard ha Tibo Niobé a gemer perzh er strollad-mañ. Ur strollad fest-noz eo kentoc’h, ur bladenn “Heson” a zo bet embannet.\nKelc’h keltiek Landerne zo deuet e darempred ganeomp e miz Meurzh 2017 evit bezañ e penn ar strollad sonerezh evit arvest ar genstrivadeg.\nKrouet eo bet neuze Jahiner evit an abadennoù war ar straedoù. Adkavet e vez mod pe vod ar memes skipailh, Guislain De Jacquelot (binioù) en deus kemeret plas Tibo Niobé (gitar).\nPennad klok :\nclass="pirenko_portfolios-template-default single single-pirenko_portfolios postid-7661 samba_theme samba_left_nav samba_left_align samba_responsive thvers_87 wpb-js-composer js-comp-ver-6.6.0 vc_responsive"


Martha Grünenwaldt - Wikipedia\nMartha Grünenwaldt (1910 e Hamme-Mille e Brabant Wallonia; marvet e 2008) a zo un arzourez velgiat. Hec'h oberennoù a vez renket en arz garv.\nSoner-red e oa he zad, ha gantañ e teskas seniñ violoñs. Mont a rae he zad da senién da-geñver gouelioù er c'hêriadennoù tro-war-dro, hag hi a yae d'e heul. Neuze ne zeas ket alies d'ar skol kentañ derez.\nD'an oad a 23 bloaz e timezas gant ur soner. Er memes mare e labouras en ul labouradeg, betek ma vefe ganet he merc'h, Josine hec'h anv. Dispartiañ a reas diouzh he gwaz e 1937 hag azalek ar mare-se e teuas da vezañ kantreerez : asamble sgant he merc'h ez ae da seniñ violoñs dirak an tavarnioù. E dibenn 1940 e voe adtapet he merc'h gant he gwaz. Dont a reas-hi da vezañ matezh en ur c'hastell, hag e no e voe difennet outi seniñ violoñs. E 1968 e voe degemeret e ti he merc'h, e Mouscron.\nE 1981 e stagas gant an tresañ. 71 vloaz e oa. Tresañ a rae war tu-gin skritelloù pe paper-moger dastumet ganti. Implijout a rae gouach, boulbluennoù ha kreionoù-liv. Maouezed a denn da vleunioù, da laboused pe da loened a vez treset ganti.\nMartha Grünenwaldt en Dastumad ABCD\nUn nebeud tresadennoù\nMartha Grünenwaldt e Création Franche\nAdtapet diwar « https://br.wikipedia.org/w/index.php?title=Martha_Grünenwaldt&oldid=1889728 »\nKemmoù diwezhañ degaset d'ar bajenn-mañ d'an 10 Kzu 2020, da 21:52.


Diwan Europa - Istor - pajenn a c'hell bout moulet\nIstor (Ar vro)\nAr paleolitik zo oadvezh ar maen benet, betek 5000 kent J.-K.\nD’ar mare-se e oa rouez an dud, hag e chaseent mamouted, arzhed, tigred, kirvi ha loened all c’hoazh.\nUn nebeud lec'hiennoù arkeolokel zo bet kavet e Breizh :\nLec'hienn Sant Maloù Fili\n(e-kichen Lohieg) ; an hini goshañ e Breizh eo al lec'hienn-mañ (war-dro 700 000 bloaz kent Jezuz-Krist)\nLec'hienn Menez Dregan\n(e kumun Ploeneg) war-dro 450 000 bloaz kent J.-K\nLec'hienn Sant Kolomban\n(e-kichen Karnag) war-dro 400 000 bloaz kent J.-K\n(e-kichen Sant-Servan) war-dro 90 000 bloaz kent J.-K\nLec'hienn Menez Dol\n(e-kichen Dol) war-dro 70 000 bloaz kent J.-K\n(etre 5 000 ha 3 500 kent J.-K )\nE-pad ar maread-se e klouaras an amzer ha resed ar mor da uhelaat kalz. Koadoù gwez-bezv, derv ha kelvez a greskas e-lec'h stepennoù ar paleolitik.\n(etre 3 500 ha 1 500 kent J.-K )\n‘’Oadvezh ar maen levnet’’ eo an neolitik.\nE-pad ar maread-se e teuas tud deus ar Mor Kreizdouar da vevañ el ledenez, ha krog an dud da vevañ skoachet un tamm. Ur relijion nevez hag daoreoù beziañ nevez a zeuas gante. Stagañ a raent da c'hounit plant, ha da zoñvaat loened. Sevel lochennoù ha fardañ podoù-pri evit miret hag aozañ boued. Sevel traoù bras maen ivez : karnioù, alezioù-toet ha peulvanioù.\nUr peulvan zo ur maen en e sav, bet plantet e-barzh an douar da vare an istor a-gent pe ar proto-istor. Bez e vez peulvanioù distro. A-wechoù all e vezont plaset a-regennoù. Ral a wech e vezint war gelc’h ; neuze e vez graet « cromlech-ioù » anezhe, pe « krommlec’hioù » (ar ger a deu deus ar c’hembraeg).\nPemp poblad (pe meuriad) Galianed a oa en Arvorig :\nan Osismied (kêr-benn : Karaez Vorgium e latin)\nar Weneted (kêr-benn : Gwened Darioritum e latin)\nar Goriosolited (kêrbenn :Kersaout Fanum Martis e latin)\nar Riedoned (kêr-benn : Roazhon Condate e latin)\nGant ar Romaned e voe aloubet an tiriad a veze graet Breizh anezhañ war-lerc’h, evel ma veze graet e pep lec’h en Arvorig da vare Brezelioù Kaezar e Galia/Brezelioù Kaezar e Galia. E dibenn ar Vvet kantved e teuas miliadoù a Vretoned (a oa o chom war an tirad a reer Breizh-Veur anezhañ bremañ) da annezañ an tiriad, abalamour ma vezent skarzhet kuit gant an Angled hag ar Saozon. Gant o boazamantoù hag o yezh e oa deuet ar Vretoned en Arvorig. Lakaet e oant bet da zont war an tiriad-se ur nebeut amzer a-raok evit difenn an Impalaerezh roman a veze aloubet gant ar C’hermaned. Gant ar Vretoned e voe anvet an tiriad a voe graet Breizh-Vihan anezhañ e-pad pell, un anv damheñvel ouzh hini an enezenn ma oant a orin. Er Grennamzer uhelañ e oa bet rannet Breizh etre div rouantelezh ha war-lerc’h etre teir rouantelezh – Domnonea, Kerne ha Bro-Ereg, a voe Bro-Warog hec’h anv kentañ. Bodet e oa bet an teir rouantelezh dindan aotrouniezh roueed ha duged Breizh en IXvet kantved.\n( IXvet - Xvet kantved )\nEn 845 e voe krouet rouantelezh kentañ Breizh gant Nevenoe, pa oa bet trec’h lu ar Vretoned war Charlez ar Moal, roue Frañs, en emgann Ballon, ur gêriadenn nepell diouzh Redon, en Il-ha-Gwilen. En 851 e voe trec’h lu ar roue Erispoe, ur mab da Nevenoe, ur wech c’hoazh war lu ar roue Charlez ar Moal en emgann Yenglenn. Rak-se ez anavezas Charlez ar Moal e voe trec’h ar Vretoned warnañ ha dizalc’h e teuas Breizh da vezañ. D’ar mare-se e voe staget Bro-Naoned ha Bro-Roazhon ouzh rouantelezh Breizh. Aloubiñ a reas ar roue Salaun diwezhatoc’h Broioù Coutances hag Avrañchez. Gant Salaun eo e voe astennet rouantelezh Breizh en he brasañ. Ar Vikinged, siwazh d’ar Vretoned, a aloubas Stad unanet kentañ Breizh e 913. Hogen distreiñ a reas Alan Barvek, ur mab-bihan da roue diwezhañ Breizh, gant skoazell roue Bro-Saoz Athelstan of Wessex, da Vreizh ha trec’h e oa bet war ar Vikinged e 937.\nMare ar feodelezh\n( Xvet - XIVvet kantved )\nEn IXvet kantved e teuas Breizh unanet-se da vezañ ur rouantelezh dizalc’h. Distrujet hag aloubet e voe war-lerc’h gant ar Vikinged e deroù an Xvet kantved. Adsavet e oa bet Breizh hogen ne oa mui ken kreñv all, ken ma ne oa nemet un dugelezh anezhi (ur gontelezh hepken hervez tud zo). Ur skod a bouez e oa etre Normandi hag Anjev, ha da c’houde etre Bro-Saoz ha Bro-C’hall a-raok dont da vezañ ur vro dizalc’h en-dro da vare remziad an tiegezh Moñforzh (XIVvet-XVvet kantved). Ur vro distag e chomas betek ar XVIvet kantved, daoust d’ar brezel hêrezh (1341-1364), daoust d’ar C’hallaoued a glaske lakaat ar vro e beli o Stad, daoust d’ar Saozon a glaske ren ar vro. Melestradurezh c’hall ar Renadur kozh a anaveze Breizh da vroad.\nDa-heul e voe trec’h rouantelezh Bro-C’hall, ur rouantelezh c’halloudus anezhi, war an dugelezh da vare emgannoù 1488 ha 1491. Gant se e oa bet boulc’het an hent a gase d’an unaniezh. Daou seurt unaniezh a voe. Da gentañ penn e oa bet unanet ar benntierned dre zimeziñ (3 dimeziñ a oa bet lidet evit unaniñ penntierned Bro-C’hall ha Breizh). Da eil, e 1532, o doa goulennet Stadoù Breizh, a oa bodet e Gwened, e vije unanet an dugelezh hag ar rouantelezh da viken. Stadoù Breizh, evit gwir, a veze lakaet ar wask warno d’ar mare-se ha ned ae ket gwall vat an traoù ganto abaoe ma oa bet sinet ar skrid-embann roueel e Plessis-Macé (Anjev). Mirout a reas Breizh dreistwirioù zo (al lezenniñ hag ar sevel tailhoù dibar), koulskoude, betek an [Dispac’h c’hall]]. E-pad nozvezh ar 4 a viz Eost 1789, evit gwir, e voe torret dreistwirioù ar c’humunioù, ar c’horfuniadoù, an noblañs, ar c’hloer… ha dreistwirioù Breizh.\nAn dispac'h gall hag an XIXvet kantved\nDa vare an Dispac’h gall, e-pad nozvezh ar 4 a viz Eost 1789 e voe lamet ar proviñsoù. E-se ne oa ket Breizh un ensavadur melestradurel anezhi ken. E 1790 e voe rannet etre pemp departamant :\nE 1848 e oa ar pemp departamant breizhat dindan aotrouniezh an Naonedad Michel Rocher, anezhañ penngomiser Breizh. Hennezh a oa e penn ar gomiserien all (=prefeded) e Breizh\nDiwar : http://br.wikipedia.org/wiki/Istor_Breizh


Wikipedia:Kumuniezh/An davarn/sizhunvezh 16 bloaz 2007 - Wikipedia\nWikipedia:Kumuniezh/An davarn/sizhunvezh 16 bloaz 2007\n1 16/04/2007 — 22/04/2007\n1.2 Evit ur bureviad\n1.3 gerioù didalvez a vez implijet!\n1.4 Koll amzer\n1.6 patrom "brezhonekaat"\n16/04/2007 — 22/04/2007\nskrivañ un dra bennak er c'hwezekvet sizhun eus 2007 | An davarn | sizhun a-raok — sizhun a zeu\nHed (1012 liamm)\nEtrekumuniezh (1009 liamm)\nPastell-vro votiñ (999 liamm)\nℲ (lizherenn) (200 liamm)\nʌ (lizherenn) (200 liamm)\nƓ (lizherenn) (198 liamm)\nƆ (lizherenn) (198 liamm)\nW (lizherenn) (198 liamm)\nTsh (lizherenn) (198 liamm)\nQ (lizherenn) (198 liamm)\nTrugarez,Benoni 16 Ebr 2007 da 00:19 (UTC)\ngerioù didalvez a vez implijet![kemmañ ar vammenn]\nN'on ket laouen tamm ebet!!! O klask traoù diwar benn a douaroniezh e oa ha kavet m'eus oa un den oc'h implijout gerioù 'giz : jeografi, siañs, informatik... mezhus eo pa ouezer ez eus gerioù e brezhoneg hag a zo mil anavezet evit-se. Hiriv an deiz er skolioù 'vez desket an douaroniezh ha ket ar jeografi. Mat vije displegañ dan den e rank pep yezh kaout e gerioueg. keno\nHo emzalc'h ha pizmigadennoù eo a zo mezhus. Ar pennadoù-se zo bet skrivet 2-3 bloaz 'zo gant tud n'emaint ket ken war wikipedia. Ur sapre stourm eo bet lakaat ar wikipedia brezhonek e brezhoneg hag e peurunvan, a-enep d'ar robinhoudegerien; stourm gounezet a drugarez da Fulub, Neal hag un nebeut tud all. Tamm-ha-tamm e vez diverket pe troet ar pennadoù skrivet e briz-vrezhoneg. Chom a ra un nebeut pennadoù fall war a seblant (pas kalz din da c'hoût), met deuit da sikour ac'hanomp e plas pizmigañ! Benoni 17 Ebr 2007 da 11:22 (UTC)\nGwir, n'eo brav diskoachañ seurt pennadoù. ne'm boa ket o gwelet biskoazh ha mod all em bije kemmet anezhe, evel ar brasañ eus ar genlabourerien moarvat. Traoù kozh zo da cheñch hag an doare gwellañ d'en ober pa ne blijont ket dit eo kregiñ e-barzh e-giz ar re all abalamour ma n'omp ket niverus ha n'hallomp ket ober pep tra ha mont buan war un dro.--Kadwalan 17 Ebr 2007 da 12:00 (UTC)\nKrouet zo bet ganin ur patrom "brezhonekaat". An holl pennadoù gant ar patrom-se a ya diouzhtu er rummad Rummad:Pennadoù da gempenn. Setu ma fell deoc'h kenlabourat da beurvrezhonekaat ar wiki brezhoneg e c'hellit mont di ha kempenn ar pennadoù enno. Pennadoù 'zo a zo "istorel" Benoni 20 Ebr 2007 da 22:02 (UTC)\nGwir eo n'eo ket brav diskoachañ labour taolet d'ar blotoù. Brav e vije dit lezel ar pezh a skrivan er pennad Jakez Iañ. Mont betek brezhonekaat anvioù n'int ket brezhonek Jaime, James, Jacques... Bernez Bernioù 17 Ebr 2007 da 13:47 (UTC)\nPlijout a ra dit klask hegaziñ an dud. Ma oa ken fall an droidigezh, perak neuze az teus ouzhpennet da-unan tud er memes anv, troet er memes doare.--Kadwalan 18 Ebr 2007 da 13:11 (UTC)\nTiernelezh/tierniezh[kemmañ ar vammenn]\nKadwalan a zo kroget da gemm a-daol trumm an holl tiernelezhioù e tierniezh pa na oa savet ali a-stroll ebet war ar gudenn-se. Yun a oa a-enep da skouer; Fulub (eus Ofis ar brezhoneg) a ra gant tiernelezh; me eo ingal din, met graet 'm eus atav gant tiernelezh. Ouzhpenn-se e ra fazioù : Kentañ tiernelezh warn-ugent a vez lâret. A-ziwar-se: XXIañ tiernelezh ha pas XXIet tiernelezh. Ouzhpenn-se an diveradur a zo "vet"/vet ha pas "et". Setu na gavan ket dereat tamm ebet emzalc'h Kadwalan. Benoni 18 Ebr 2007 da 12:02 (UTC)\nDa gentañ ne'm eus ket kemmet ar berradurioù nemet en un degouezh, hini ar XXIvet tiernelezh. Setu am eus graet UR fazi. Anzav a ran, Mea Culpa.\nEvit pezh a sell reizhañ ar ger tiernelezh evel am eus graet : Ne gomprenan ket ar pezh a lavarez Benoni. Ur fazi yezh eo. Ne gred ket din en dije lavaret Fulub e oa a-enep ar reizhadenn amañ hag ouzhpenn e c'hallo pep hini kavout troidigeezh ar ger dynastie/tierniezh war lec'hienn an Ofis amañ. Kaozeet em eus pell diwar-benn an dra-se en davarn amañ kuit da feukañ den ebet. TE da unan (pe ez eo ur Benoni all) az toa lavaret (amañ) e vefe goulennet GANIT digant ur bot lakaat ar ger "tierniezh" e-lec'h "tiernelezh" abalamour ma oas a-du ha ma oa ur bern labour. Tremen miz zo. Me gave din e oa graet. Pa'm eus gwelet ne oa ket graet em eus boulc'het al labour ma-unan. Ne welan ket petra zo direizh pe dizereat em emzalc'h o kemm fazioù yezh war-eeun.\nDisklêriañ a rez ez eo ingal dit peseurt ger implijout met krog on da soñjal n'eo ket tamm ebet o welet tout an traoù-se. Gwelloc'h e vefe lavarout an traoù en un doare splann neuze. Daoust hag eñ ez eo abalamour ma'z eus bet savet ur c'halz eus ar pennadoù-se ganit?? Koulskoude ne glaskan ket o distummañ tamm a-grenn. Ken nemet ober ur reizhadennig yezh anat. Pe neuze ez out a-enep ar ger met ur wezh ouzhpenn ne gomprenan ket perak o vezañ ma'z eo ar ger reizh da vezañ implijet hervez an Ofis, Geriadur ar Glev (daoust ma c'hallfed ober gant dinastiezh ivez) hag o vezañ ma talvez "tiernelezh" un dra all, anat. Displegañ din mar plij. Ha trugarez d'ar re all da lavaret o soñj war ar c'hraf-se peogwir on arru un tamm skuizh gant ar rendael diabeg-mañ diwar gerioù asur ar ster anezhe ha dre'm eus devet ma zoazennoù hiziv abalamour da se!--Kadwalan 18 Ebr 2007 da 13:09 (UTC)\nE pelec'h ez eus bet kaoz eus an dra-se en davarn gant Yun?--Kadwalan 18 Ebr 2007 da 13:25 (UTC)\nSetu respont Yun pa 'm oa goulennet digantañ ober ar c'hemm: .Benoni 18 Ebr 2007 da 14:08 (UTC)\nN'em eus ket amzer klask alioù all, met soñj 'm eus bezañ lennet ali Fulub, Bianchi Bihan ha Ch Rogel en ul lec'h bennak. Ma 't eus c'hoant cheñch pep tiernelezh e tierniezh, gra, met hep robot e vo ur sapre labour torr-penn. Evel-se e weli em oa kroget d'ober gant tierniezh er penn-kentañ, a-raok kemm o welout e veze graet tiernelezh gant Fulub. Kalon vat dit!Benoni 18 Ebr 2007 da 14:12 (UTC)\nTrugarez da vezañ respontet. Gwir eo e vo torr-penn met nebeutoc'h evit lenn traoù direizh. Evit adenvel ar rummadoù avat en em gavan tapet. N'on ket evit o c'hemm. Daoust ha ret e vefe sevel ur rummad gant an anv tierniezh bep tro??? Goulet em eus skoazell digant Yun en-dro.--Kadwalan 18 Ebr 2007 da 14:25 (UTC)\npatrom "brezhonekaat"[kemmañ ar vammenn]\nDizurzh[kemmañ ar vammenn]\nGwilherm roue bro-Skos Kadbzh 27 Mae 2007 da 11:55 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_16_bloaz_2007&oldid=166057 »\nKemmoù diwezhañ degaset d'ar bajenn-mañ d'an 27 Mae 2007, da 11:55.


James Spriggs Payne (19 a viz Kerzu 1819 - 31 a viz Genver 1882) a oa ur politikour, bet prezidant Liberia.\nGanet e oa bet e Richmond (Virginia, Stadoù-Unanet). E dud, sklaved digabestr anezhe, a zivroas da Liberia e 1829. Desachet e oa Payne gant ar politikerezh, an ekonomiezh hag ar relijion. Dilennet e voe da brezidant Liberia e 1868, evit daou vloaz. Labourat a reas evit gwellaat an darempredoù etre ar gouarnamant hag an henvroidi. Addilennet e voe e 1876, evit daou vloaz adarre, d'ur mare ma wanae ar vro abalamour d'un enkadenn ekonomikel.\nAdtapet diwar « https://br.wikipedia.org/w/index.php?title=James_Spriggs_Payne&oldid=1782615 »


(Adkaset eus Brandenburg (stad))\nEvit implijoù all, gwelet Brandenburg (disheñvelout).\nSkoed ha banniel\nGorread 29 478,61 km²\nPoblañs 2 525 404 (10/2008)\nStankted 85,67 annezad/km²\nPdk 54,9 MM€\nPdk dre annezad 21 700 €\nMinistr-prezidant Dietmar Woidke\nLandtag SPD : 30\nDie Linke : 25\nCDU : 19\nGrüne : 6 – : 1\nLec'hienn ofisiel www.brandenburg.de\nBrandenburg (alamaneg Brandenburg, sorabeg Braniborska) a zo unan eus al Länder a ya d'ober Alamagn hiziv. Gronnet penn-da-benn eo Berlin gantañ. Dont a ra e anv eus hini kêr Brandenburg an der Havel, e-lec'h m'edo ar galloud politikel da vare sevel Marz Brandenburg. 86 annezad/km² eo stankter al land, da lavaret eo ez eo al Land an nebeutañ poblet goude Mecklenburg-Pomerania ar C'hornaoueg. Er Brandenburg e kaver ivez rannvroioù paourañ Alamagn : e lec'hioù zo ez eo izeloc'h keidenn ar c'horvoder evit er Republik Tchek. A-drugarez d'an hêrezh prusian ez eo memestra unan eus al länder pinvidikañ a-fet sevenadur.\n4 Bleuniadur ha loened\n6 Deskadurezh uhel\n8 Arondisamantoù ha kêrioù-arondisamantoù\nLand Brandenburg a voe krouet evit ar wech kentañ e 1947 pa voe divodet Stad dieub Prusia. C'hwec'h vloaz e padas. Evel holl länder all DDR e voe divodet e 1952, ha tri distrig (Bezirke) a voe savet en e blas : distrig Cottbus, distrig Frankfurt (Oder) ha distrig Potsdam. Pa voe adunvanet Alamagn e voe adsavet land Brandenburg e 1990, diwar tiriad proviñs Brandenburg da vare Prusia, da lavaret eo ar pezh a oa Marzoù Brandenburg (Mark Brandenburg) e kornôg an stêr Oder. Tiriad Marzoù Brandenburg (Neumark) a oa er reter d'ar stêr Oder a zo ul lodenn eus Polonia abaoe 1945. Ar Marzoù kozh (Altmark), hag a oa bet ul lodenn eus Marzoù Brandenburg hag eus Saks da vare Prusia a zo hiziv an deiz ul lodenn eus Saks-Anhalt.\nLand brasañ DDR e oa ar Brandenburg (gorread e-tro 30 000 km²). Er reter ez eo stok ouzh harzoù Polonia : ar stêrioù Oder ha Neisse eo a ya d'ober an harz etre an div vro. En norzh emañ Mecklenburg-Pomerania ar C'hornaoueg, Saks-Anhalt er c'hornôg ha Saks er su. Berlin (kêr-stad) a zo e-kreiz al land. Potsdam, Landtag, Cottbus, Brandenburg an der Havel ha Frankfurt eo ar c'hêrioù brasañ (a-fet poblañs). Bras eo ivez Eberswalde, Neuruppin, Schwedt hag Eisenhüttenstadt.\nStank eo ar c'hoadeier hag ar gwazhioù er Brandenburg : Spreewald (er gevred) ha Havel en norzh. Sed perak e teu touristed d'ober troioù-bale pe da bleustriñ war ar sportoù merdeiñ. Ouzhpenn 3 000 lenn naturel ha 30 000 km dourredennoù a zo : al land alaman ennañ ar muiañ a boulloù-dour eo. Rannvroioù all eus ar Brandenburg a zo brudet : en Havelland (er c'hornôg) e vez gounezet frouezh, er Schorfheide (norzh-kreiz) ez eo brudet ar chase hag ivez Luzasia (er gevred), Fläming, Märkische Schweiz (rannvro goadek er reter) hag ivez ribloù ar stêr Oder hag ivez Prignitz er gwalarn.\nN'eus stêr vras ebet a douchfe ar Brandeburg : an Neisse hag an Oder a ya d'ober an harzoù gant Polobia er reter. Er c'hornôg ez eo ar stêr Elbe a zisparti ar Brandeburg diouzh daou land all : Saks-Anhalt ha Saks-Izel. Ar stêrioù Havel ha Spree eo an div stêr a-bouez er Brandenburg. Schwielochsee (13,3 km²), Scharmützelsee (12,0 km²), Unteruckersee (10,4 km²) ha Parsteiner See (10,0 km²) eo lennoù brasañ ar Brandeburg.\nMeurvorel gwastet gant ul levezon kevandirel bras eo hin Brandenburg, ha splann eo an diforc'hioù etre ar c'houlzioù-amzer. 8,7 °C eo keidenn an temperadur : Genver eo ar miz yenañ (keidenn -1,1 °C) ha Gouere an hini tommañ(keidenn 18,4 °C). 600 mm eo ar geidenn glaveier dre vloaz, da lavaret eo ez eo Brandenburg unan eus länder sec'hañ Alamagn. Unan eus rannvroioù sec'hañ Alamagn eo an Oderbruch : nebeutoc'h evit 500 mm glaveier ar bloaz. Lod brasañ ar glaveier a vez e-pad an hañv, ha peurliesañ e vez sec'h ar goañv hag an nevez-amzer. E-pad an hañv e vez riskloù tanioù-gwall, peogwir ez eus mareoù sec'h hir etre ar glaveier.\n1600 eurvezh eo keidenn heoliadur Brandenburg.\nDiagramm hin Potsdam\nKeidenn an temperadurioù (°C)\nKeidenn ar glaveier (milimetroù)\nBleuniadur ha loened[kemmañ | kemmañ ar vammenn]\nKalz koadeier pin a zo, al lod brasañ anezho a zo kresket e lec'hioù bet implijet gant ar Arme Ruz hag arme DDR. Traezhek eo lod brasañ douaroù ar Brandenburg.\nHans-Otto-Theater Potsdam, tost ouzh ar stêr Havel\nOuzhpenn ar pezh a c'haller kavout er c'hêrioù bras e vez aozet darvoudoù sevenadurel el land a-bezh. Ar festival sonerezh klasel hag opera e kastell Rheinsberg, ar festival Musiksommer e manati Chorin, hag ar festivalioù c'hoariva ha sonerezh a-vremañ aozet e kastell Neuhardenberg, a zo darvoudoù a-bouez.\nC'hoarivaoù pennañ Brandenburg :\nHans-Otto-Theater e Potsdam\nStaatstheater e Cottbus\nUckermärkische Bühnen e Schwedt\nBrandenburger Theater e Brandenburg an der Havel\nDeskadurezh uhel[kemmañ | kemmañ ar vammenn]\nLevraoueg Technische Universität Cottbus\nSkolioù-meur Brandenburg :\nUniversität Europa Viadrina e Frankfurt\nFachhochschule Brandenburg :\nFachhochschule Brandenburg e Brandenburg an der Havel\nFachhochschule Eberswalde e Eberswalde\nFachhochschule Lausitz e Senftenberg hag e Cottbus\nFachhochschule Potsdam e Potsdam\nTechnische Fachhochschule Wildau e Wildau\nUniversity of Management and Communication e Potsdam\nHochschule für Film und Fernsehen Konrad Wolf e Potsdam\nE Potsdam emañ sez Landtag Brandenburg. Abaoe 2002 ez eo Matthias Platzeck (SPD) ministr-prezidant. Ur gouarnamant diazezet war ar genunaniezh SPD ha CDU, bet aozet en Alamagn a-bezh d'an 22 a viz Du 2005, eo.\nGouarnamant Matthias Platzeck :\nMinistr an diabarzh: Jörg Schönbohm, CDU\nMinistrez ar justis: Beate Blechinger, CDU\nMinistr an argant: Rainer Speer, SPD\nMinistr an armerzh: Ulrich Junghanns, CDU\nMinistr al labour, ar c'hengred, ar yec'hed hag ar familh : Dagmar Ziegler, SPD\nMinistr al labour-douar, an endro hag ar beveziñ: Dietmar Woidke, SPD\nMinistr an deskadurezh, ar yaouankiz hag ar sportoù: Holger Rupprecht, SPD\nMinistrez ar skiantoù, an enklaskoù hag ar sevenadur: Johanna Wanka, CDU\nMinistr aozañ an tiriad: Reinhold Dellmann, SPD\nArondisamantoù ha kêrioù-arondisamantoù[kemmañ | kemmañ ar vammenn]\nArondisamantoù Brandeburg, e-kreiz emañ Land Berlin\nAbaoe 1993 ez eo rannet Land Brandenburg e 14 arondisamant ha 4 c'hêr-arondisamant. N'eus arondisamant ebet anvet diwar anv e benngêr, ar pezh a zo dibar keñveriet gant al Länder all.\n419 kumun a zo er Brandenburg, en o zouez 108 kêr ha 4 c'hêr-arondisamant (alamaneg : kreisfreie Städte).\n1. Barnim BAR Eberswalde 177.678 1.494,33 km²\n2. Dahme-Spreewald LDS Lübben (Spreewald) 161.509 2.261,09 km²\n3. Elbe-Elster EE Herzberg (Elster) 115.852 1.889,34 km²\n4. Havelland HVL Rathenow 155.291 1.717,15 km²\n5. Märkisch-Oderland MOL Seelow 191.326 2.127,99 km²\n6. Oberhavel OHV Oranienburg 202.348 1.795,77 km²\n7. Oberspreewald-Lausitz OSL Senftenberg 125.541 1.216,65 km²\n8. Oder-Spree LOS Beeskow 186.841 2.242,71 km²\n9. Ostprignitz-Ruppin OPR Neuruppin 104.948 2.509,22 km²\n10. Potsdam-Mittelmark PM Belzig 204.459 2.575,05 km²\n11. Prignitz PR Perleberg 84.502 2.123,31 km²\n12. Spree-Neiße SPN Forst (Lausitz) 130.974 1.647,89 km²\n13. Teltow-Fläming TF Luckenwalde 162.315 2.092,08 km²\n14. Uckermark UM Prenzlau 133.189 3.058,08 km²\nKêrioù-arondisamantoù (kreisfreie Städte) Brandenburg :\n1. Brandenburg an der Havel BRB 72.583 228,77 km²\n2. Cottbus CB 101.821 150,3 km²\n3. Frankfurt FF 61.497 147,61 km²\n4. Potsdam P 152.730 187,37 km²\nLec'hienn ofisiel Land Brandeburg\nLec'hienn ofisiel Potsdam\nOfis touristelezh Brandeburg\nAdtapet diwar « https://br.wikipedia.org/w/index.php?title=Brandenburg&oldid=1824493 »\nKemmoù diwezhañ degaset d'ar bajenn-mañ d'an 10 Gen 2019, da 22:14.


Sisjordania - Wikipedia\n"Sisjordania" a dalvez kement hag "(ar vro) en tu-mañ d'ar Jordan". Graet e veze gant "Trañsjordania" pe "Treuzjordania" ((ar vro) en tu-hont d'ar Jordan) evit ober anv eus ar pezh a zo stad Jordania bremañ. En arabeg, e saozneg (West Bank) hag e meur a yezh all e vez graet gant un droienn hag a dalvez “ar c'hlann gornaouek”, hag a deu diwar ar memes skeudenn e-keñver ar stêr Jordan. Gant Israel e vez graet gant anvadurioù istorel ha biblek, ha sede "Judea ha Samaria", met gwelet e vez en droienn-se un doare d’ober anv eus "vro yuzev", ar pezh a vez nac'het gant ar Balestinianed hag ar Gumuniezh etrebroadel (dre vras).\nAdtapet diwar « https://br.wikipedia.org/w/index.php?title=Sisjordania&oldid=1473910 »


Mirva ar C'hab - Wikipedia\nMirva ar C'hab\nEn aod Goulien eo ma tigoras SEPNB (Kevredad evit studiañ ha gwareziñ an natur e Breizh) e 1959 Mirva ar C'hab anvet ivez Mirva Mikael-Erve Julien. Hiziv an deiz eo ar mirva ul lec'hienn rummataet evel takad gwareziñ arbennik, takad arbennik mirerezh, TNLELP 1 (Takad natur a laz ekologel, evit al loened hag ar plant doare 1) ha TPME (takad pouezus evit mirerezh an evned ). Er mirva eus 40 hektarad bennak e vez gwarezet kantadoù ha kantadoù a laboused, ha miliadoù a blantoù. Mirour ar mirva eo Alain Thomas.\n1.1 Glad istorel\n3.1 Ar plantoù\n3.2 Al loened\n3.2.1 Al laboused\n3.2.1.1 Al laboused-mor neizhiat\n3.2.1.2 Al laboused douar neizhiat\n3.2.2 Ar bronneged\nTaolenniñ[kemmañ | kemmañ ar vammenn]\nAl lein zo strujusoc'h strujusañ adal an tornaod betek al lann. Gwelet a reer mat ur struzh dereziek eus al lann betek an takad klet. Ar c'henstroll muañ-gwelet zo al lann gant ar raden. Daoust m'eo ar mirva torrek kaer en tu an aod, ez eus en tu all un diforc'h topografiezh mat dre m'eo troc'het ar bladenn en div draoñienn, ar re a gas da Borzh Kanab er reter evit an eil ha da Borzh Loedeg er c'hornog evit egile. 40 hektarad douar zo bremañ er mirva gant 32 ha. d'ar C'huzul-Departamant Penn-ar-bed, 5 ha. da Vreizh vev hag un takad prevez gwarezet gant ar gevredigezh. Bez' zo ivez enezigoù perc'hennet gant ar Stad. Penn uhelañ ar mirva a ya betek 85 metrad.\nGlad istorel[kemmañ | kemmañ ar vammenn]\nEmañ war Veg kastell kozh ur c'hentr kaeet savet en oad an houarn. Par ailleurs plusieurs ateliers de taille de silex existent sans doute, dont un d'entre eux a été identifié plus particulièrement.\nKartenn ar C'hab Sizun, enni Mirva ar C'hab hag un tamm ar Park naturel mor an Hirwazh.\nEmañ ar mirva en aod Goulien (Kab Sizun, Kerne-Izel), e tu norzh ar barrez neuze. Eus tu-hont e weler Gourenez Kraozon e-tal, en norzh, dreist holl Beg Penn ar Roz a glot Bae Douarnenez. Un ugent kilometrad zo etre Douarnenez, er reter, hag ar mirva ha dek kilometrad betek Beg ar Vann er c'hornôg. N'eo ket diaes mont betek ar mirva, dre an D 7, hent a liamm Douarnenez ha Beg ar Raz, pegwir emañ tost an hent da di ar mirva.\nEkologiezh[kemmañ | kemmañ ar vammenn]\nAr plantoù[kemmañ | kemmañ ar vammenn]\nAsplenium obovatum er greier\nAr mirva a reas, dek-vloaz-pad, war dro an trevadennoù laboused-mor. Er bloavezhioù 1980 zo bet graet meur a weladenn a blant hag a amprevan. Er bloavezhioù 1990, ar c'hentañ steuñv merañ a gempouezas ar palioù dre sevel raktresoù ha palioù mirout liesseurted plantel hag amprevanel an endroioù. Ar gevredigezh zo neuze ganti rolloù klot war ar fanerogamoù, ar radennoù ha war al likenoù. Alies e vez graet ivez evezhiañ bevoniel, ar pal ganto muzuliañ skog ar peuriñ war ar plantoù. Setu ur roll ar plantoù a vez kavet er mirva:\nKumuniezhioù liken war ar reier, geot ha lann an arvor pinvidig en o neuz: Serratula tinctoria subsp.(=isspesad) seoani, Solidago virgaurea ssp. rupicola, Heracleum sphondylium var.(=seutad) trifoliatum, Ilex aquifolium fo.(=stumm), Romulea columnea war ar rizennoù, Scilla verna, poulloù taouac'hrek, geot fresk, Polygonatum odoratum, Mellitis melissophyllum, Lathyrus montanus, Euphorbia amygdaloides, Mercurialis perennis...\nAl loened[kemmañ | kemmañ ar vammenn]\nAr roadennoù loenel koshañ en tiriad zo bet savet er bloavezh 1959, ar bloaz m'eo bet savet ar mirva.\nAl laboused[kemmañ | kemmañ ar vammenn]\nDiba hanter-kant vloaz eo ar mirva ul lec'h studi dibar, kement evit ar skiantourien, an naturelourien a youl-vat, ar skolidi-veur hag ar glaskerien. Setu perak e kaver roadennoù resis ha peurglot war ar seurtoù laboused hag o niver er mirva.\nAl laboused-mor neizhiat[kemmañ | kemmañ ar vammenn]\nErev beg hir\nKaramell an norzh\nKaraveg pavioù du\nAr satanig bihan a vez gwelet ivez war an inizi ar mirva.\nAl laboused douar neizhiat[kemmañ | kemmañ ar vammenn]\nKavan beg ruz\nKavan beg ruz (aba 1999)\nFalc'hun pirc'hirin (aba 2005)\nAr bronneged[kemmañ | kemmañ ar vammenn]\nAr razh du hag ar Vizon Amerika a zebr uioù ar laboused o neizhiñ war an inizi evel ar satanig bihan.\nHa meur a spesad all a vronneg bihan a vez kavet er mirva evel ar ballask pe an erminig.\nPal ur mirva zo ivez ober tro d'an dud anavezout al lec'h ha kement he neuzioù, hag o c'helenn war skodoù mirerezh ar pinvidigezh an natur. Gant se e vez kiniget doareoù disheñvel kemer splet eus ar mirva. Ar wenodenn-aod dieub da zont zo dezañ 8 bonn koad o kas d'al levrig dizoleiñ.\nPenn kentañ an XIXvet kantvet : Roadennoù naturour kentañ anavezet evit Goulien.\nWar dro 1930 : Danevelloù labousoniezh o taolenniñ miliadoù a ero beg tev hag a voc'hanig.\nE kreiz ar bloavezhioù 1950 : Al labousata evel dudi a laka an niver a laboused da zigreskiñ, ar mennozh krouiñ un hent-aod a zo savet.\nE 1957 : Raktres lakaat da virva aod Goulien savet gant naturourien an SEPNB war dro v-Mikael-Erve Julien.\nE 1958 : Oberennoù kentañ o fal sevel ur mirva al laboused war un tamm eus al lec'hienn.\nD'ar 14 a viz Mezheven 1959 : Digoradur ar "mirva naturel" ar C'hab Sizun.\nE 1970 : Digoriñ ar mirva d'an dud diavaez. Youl da sevel oberennoù komprenerezh ha deskadurezh war an endro er mirva.\nD'ar 5 a viz genver 1972 : Prenadenn gentañ un takad evit an Tachennoù Natur Tener gant ar C'huzul-departamant Penn-ar-Bed. Kenderc'hel a ray betek 1979, betek tizhout ur gorread eus 32 hektarad bennak.\nE 1979 : Lakaat e pleustr ur gwir deskadurezh war ar mirva. Ar mirva az eas d'ober war dro ekologiezh an tornaodoù hag hini al lann pa rae hepken war dro al laboused a-raok.\nE 1980 : War dro ur c'hilometrad hent-aod zo bet krouet evit galloud an dud pourmeniñ, dieub pe en abadennoù aozet gant ar mirva.\nE 1986 : Un arnodenn vererezh ar peuriñ zo bet lusket. Deñved al « Lann Vreizh » ha goude eus « Eusa » zo bet staliet war al lec'h eus un tu, evit luskañ ar vuhez el lann ha eus un tu all evit ober galloud d'ar c'havan beg ruz distreiñ er mirva.\nE 1998 : Ur goprad nevez a enfredas ar mirva.\nE miz Genver 2000 : Ur steuñv displegiñ zo bet savet evit sternañ deskadurezh an endro ha gwellaat anezhiñ da bep hini.\nE miz Mezheven 2001 : Kinnig ur steuñv merañ nevez eus 5 bloaz hervez an doare anavezhet gant Mirva Natur Bro-c'hall. Sevel ur stal nevez en degemer al lec'hienn.\nEtra 2003 ha 2004 : 4 hektar douar nevez oa prenet gant ar gevredigezh evit derc'hel ur run lann (savlec'h orkide warni) hag ur peur kenglotus.\nE 2005 : Kemer perzh ar Poellgor leviañ an takadoù natur ar C'hab, gant pediñ kumuniezh-kumunioù a zeuas neuze da vezañ mirour 360 hektar tachenn natur gwarezet (Mirva an Arvor ha Kuzul-departamant Penn-ar-Bed).\nAdtapet diwar « https://br.wikipedia.org/w/index.php?title=Mirva_ar_C%27hab&oldid=1823397 »\nKemmoù diwezhañ degaset d'ar bajenn-mañ d'an 10 Gen 2019, da 20:19.


Epiktetos (en henc’hresianeg : Ἐπίκτητος), ganet e 55 goude JK e Hierapolis, Frygia, marvet etre 125 ha 135 Nikopolis, Epeiros, a oa ur prederour henc’hresian stoikour. Ganet e oa sklav e Hierapolis (hiziv an deiz Pamukkale e Turkia a-vremañ) ha bevet e Roma betek ma voe forbannet diouti. Da neuze ez eas da Nikopolis e gwalarn Gres e-lec’h ma varvas (etre 125 ha 135, ne ouzer ket re vat). Treuzskrivet eo bet e gelennadurezh gant e ziskibl Arrian.\nHervez Epiktetos e oa ar brederouriezh un doare evit an nen da ren e vuhez ha neket nemet un diskiblezh kelennadurel. Evitañ ne c’heller ket mestroniañ an darvoudoù diavaez a zo tonket ; dav eo d’an nen eta degemer ar pezh a zegouezh dezhañ digounnar ha dientan. Neoazh ez eo pep hini kiriek d’e oberoù a c’hell mestroniañ dre un emgensentidigezh rik.\nEvitañ c’hoazh e teu ar boan dre ar c’hlask mestroniañ ar pezh ne c’heller ket mestroniañ pe dre leuskel a-gostez ar pezh a vefed gouest d’ober. Evel lodenn ag ar geoded hollvedel ez eo dlead an nen soursial ouzh ur nesañ. Ar re a ra diouzh ar pennsturiennoù-se a anavezo al levenez hag ar sioulded a spered.\nArrian, Ar c'hendivizoù (διατριϐαί [diatribaí]) — ISBN 978-2-07-073561-7 (fr)\nArrian, Dornlevr Epiktetos (Ἐγχειρίδιον Επικτήτου [Enchiridion Epiktetou]) — ISBN 978-2-253-06742-9 (fr)\nDisplegoù Epiktetos , oberenn dianav (kollet?), meneget gant Marcus Aurelius — ISBN 978-2-08-070016-2 (fr)\nAdtapet diwar « https://br.wikipedia.org/w/index.php?title=Epiktetos&oldid=1813154 »\nKemm diwezhañ d'an 7 Kzu 2018 da 13:20\nKemmoù diwezhañ degaset d'ar bajenn-mañ d'an 7 Kzu 2018, da 13:20.


Kaozeal:Victor Hugo - Wikipedia\nCharles Hugo (1826-1871) a weler war skeudenn an tu kleiz, n'eo ket e dad Victor (1802-1885).\nKoshaet a-galz e vije Victor etre 1883 (kleiz) ha 1884 (dehou)... Siubhán McGunn (kaozeal) 4 Du 2012 da 10:37 (UTC)\nSell mat. Ar c'hontrol an hini eo... Yaouankaet eo a-galz etre 1883 (dehou) ha 1884 (kleiz)... :-D. Met evit Wiki gallek e vefe kleiz (1853?) ha dehou "e-tro 1875"--Trec'hlid mitonet (kaozeal) 4 Du 2012 da 17:11 (UTC)\nMallachd ! Emañ ar gwir ganit, dav eo vo din prenañ ur skramm all pe un daoulagad nevez. CharlesHugo.jpg eo anv ar skeudenn, koulskoude : dre he c'hoogliñ em eus kavet e vije bet kemeret gant Charles e 1853. Siubhán McGunn (kaozeal) 4 Du 2012 da 19:10 (UTC)\nAdtapet diwar « https://br.wikipedia.org/w/index.php?title=Kaozeal:Victor_Hugo&oldid=1354120 »\nKemmoù diwezhañ degaset d'ar bajenn-mañ d'an 4 Du 2012, da 19:10.


Buhez kevredigezhel ar Gerlenn\nD'ar Yaou 9 a viz Meurzh 2017 en Alre e oa bet emvod-meur diwezhañ Kerlenn Sten Kidna, er sal Hélène Branche.\nKaset e oa bet an danevell obererezh un nebeud devezhioù e-raok dre ar listenn skigniñ da razh izili ar gevredigezh. Amañ ema bremañ.\n. Danevell emvod-meur 2016\n. Danevell emvod-meur 2015\n. Danevell emvod-meur 2014\n. Danevell emvod-meur 2013\n. Danevell emvod-meur 2012\n. Enklask diabarzh 2010-2011\n(Disoc'hoù un enklask diabarzh hag a oa bet graet e 2010-2011 evit anavout gwell obererezh ar Gerlenn hag ar pezh a c'hortoze hec'h izili.)\nIzili ar c'huzul-meriñ\nIsabelle Le YONDRE


Vis-en-Artois - Wikipedia\nEtrekumuniezh Communauté de communes Osartis\nKod INSEE 62864\nKod post 62156\nMaer Christian Thiévet\nGorread 6,42 km²\nLed 50° 14' 52" Norzh\nHed 02° 56' 27" Reter\nUhelder kreiz 68 m\nUhelder bihanañ 46 m\nUhelder brasañ 88 m\nPoblañs hep kontoù doubl 585 (2007)\nStankter 91 a./km²\nLec'hienn ar gumun Vis-en-Artois\nVis-en-Artois a zo ur gumun eus departamant Pas-de-Calais (Bro-C'hall).\n2.1 Bered ar C'hommonwealth: Vis-en-Artois British Cemetery\n2.2 Bered ar C'hommonwealth:Valley Cemetery\nBrezel-bed kentañ: skoet-kriz eo bet Vis-en-Artois gant ar brezel:\nadalek an 30 a viz Gwenholon 1914 eo dalc'het ar gumun gant an Alamaned, betek ma teu al Lu Kanadian da gas anezhe kuit d'ar 24 a viz Eost 1918;\ndistrujet razh e voe ar gêriadenn e-doug ar bloavezhioù 1917 ha 1918;\nlod ag an annezidi a oa tec'het a-raok ma oa arruet an alouberion; ar re a oa chomet a voe kaset da La Glanerie, a zo e Belgia;\nd'ar 24 a viz Gwenholon 1920, e voe lakaet kumun Vis-en-Artois war roll Urzh al Lu ha roet eo dezhi ar Groaz Brezel;\ndont a reas Impalaer Alamagn Gwilhom II betek Vis da sellet ouzh Emgann Monchy-le-Preux;\ntost-kenañ ha tre dirak al Linenn Hindenburg edo Vis;\nadsavet e voe ar gêriadenn razh e-doug ar bloavezhioù 1920;\nlid dizoloeiñ monumant ar re varv a voe d'an 10 a viz Eost 1924 .\nIliz katolik e betoñs, savet goude ar Brezel bed kentañ\nBered ar C'hommonwealth: Vis-en-Artois British Cemetery[kemmañ | kemmañ ar vammenn]\nBered ar C'hommonwealth:Vis-en-Artois British Cemetery\nRouantelezh-Unanet 1 748\nHollad 2 342\nUr vered ag ar Brezel-bed kentañ eo. Vis-en-Artois hag Haucourt a voe kemeret gant Lu Kanada d'ar 27 a viz Eost 1918. Krouet e voe ar vered kerkent. Implijet e voe adalek dibenn miz Eost 1918 betek an hanter Here 1918. Douaret e voe enni 430 soudard, 297 anezhe eus Lu Kanada ha 55 anezhe eus ar 2nd Duke of Wellington's Regiment eus Lu ar Rouantelezh Unanet. Goude an arsav-brezel 11 a viz Du 1918, degaset e voe enni korfoù soudarded bet lazhet e-doug emgannoù mizioù Ebrel-Mezheven 1917, Eost ha Gwengolo 1918 ha reoù arall kemeret e beredoù bihan ag ar vro tro-dro.\nBered ar C'hommonwealth:Valley Cemetery[kemmañ | kemmañ ar vammenn]\nBered ar C'hommonwealth Valley Cemetery\nUr vered ag ar Brezel-bed kentañ eo. Digoret e voe d'an 31 a viz Eost 1918 evit douarañ 31 soudard hag ofisour eus an 3rd Canadian Infantry Battalion marvet an deiz kent pa voe kemeret ar fozell Orix. Ouzhpennet e voe 10 bez e penn-kentañ miz Gwengolo. E 1924-1925 e voe degaset bezioù eus an tachennoù-emgann hag eus bered alaman Thilloy .\nMeurzh 2001 Meurzh 2014 Christian Thievet\nAdtapet diwar « https://br.wikipedia.org/w/index.php?title=Vis-en-Artois&oldid=1964649 »\nKemmoù diwezhañ degaset d'ar bajenn-mañ d'an 18 C'hwe 2022, da 08:12.


Accueil / Temoù / Ekologiezh / Tyrol a lavar “nann” d’ar C’hoarioù Olimpek\nMaxime TOUZE 17 October 2017\nEn Aostria ez eus bet ur referendom ivez, disul e oa d’ar memes mare hag an dilennadegoù. Met ne oa nemet ar rannvro Tyrol he doa votet. Petra a oa kaoz ? Goulenn digant ar boblañs hag-eñ e felle dezho degemer C’hoarioù Olimpek ar Goañv 2026 e Innsbruck. Hag aet eo an trec’h gant an “nann” gant 53,56 % eus ar mouezhioù. Mankout a ra mouezhioù an dud o deus votet dre lizher met ne vefe ket eilpennet an disoc’h a-hervez.\nDaou dra a c’haller deskiñ eus ar referendom-mañ. Un dra vat ez eo atav goulenn savboent ar bobl war an dra-mañ-’n dra. An demokratelezh eo ha ma ne vije ket bet graet se he dije Aostria kinniget hec’h anv. Votadegoù a oa bet div wech dija er bloavezhioù 1990, met e Innsbruck hepken. Nac’het o doa dija d’ar poent-se.\nDiskouez a ra ivez ne fell ket d’an dud dre vras degemer seurt darvoudoù : re ger ha re zrastus eo evit an endro. Padal en doa graet e seizh gwellañ Poellgor Olimpek Aostria evit frealziñ an dud o lavaret ne goustfe netra peogwir ez eus dija peadra evit degemer ar C’hoarioù. War-bouez en un nebeud kêrioù diwar an 279 e oa bet votet a-enep an degemer. Peadra d’en em soñjal hag-eñ e talv ar boan c’hoazh aozañ seurt darvoudoù ken bras ha ken koustus. E-barzh kêrioù all, pe e vije evit C’hoarioù Olimpek an Hañv pe ar Goañv ez eus bet votadegoù e-lec’h m’o deus mouezhiet an dud a-enep, evel e Hamburg en Alamagn evit C’hoarioù Olimpek 2024.\nShare the post "Tyrol a lavar “nann” d’ar C’hoarioù Olimpek"


Pleistosen - Wikipedia\nBez’ ez eo ar Pleistosen ar c’hentañ prantad en amzer a-vremañ, pe ar Pevare Oalad. Padet eo eus talek 1 800 000 vloaz ‘zo betek bremañ pe dost. Fin an Henoalad a ziskouez ar Pleistosen bezañ.\nE-pad ar Pleistosen ez eus bet pevar frantad skorneier en Alpoù, o tougen anvioù adstêrioù an Danav (Danub): hini Günz (eus 1,2 milion a vloavezhioù da 700 000 vloaz), hini Mindel (eus 650 000 vloaz da 350 000 vloaz), hini Riss (eus 300 000 da 120 000 vloaz), ha hini Würm (eus 80 000 da 10 000 vloaz). Etrezo ez eus bet prantadoù hep skorn anvet prantadoù etreskornel.\nPa vez ur prantad skornañ e vez mui-oc’h-mui a skorn o c’holoiñ ar voull douar dre ma vez nebeutoc’h a heoliadur hervez tezenn Milankovic. Tapet e vez an dour gant ar skorn ha setu perak ec’h izela live ar morioù a 100 m. Pa deuzas ar skorneier adarre o lakaat da deuziñ 50 milion a km3 a skorn ; dre se e voe goloet adarre tost da 2 viliard a hektaradoù douar, setu penaos e voe krouet fjord -où Skandinavia hag aber -ioù Breizh.\nMarevezh an Neogenel\nAdtapet diwar « https://br.wikipedia.org/w/index.php?title=Pleistosen&oldid=1668460 »\nDernière modification le 20 Her 2015, à 09:03\nKemmoù diwezhañ degaset d'ar bajenn-mañ d'an 20 Her 2015, da 09:03.


Dennis Gansel - Wikipedia\nDennis Gansel, ganet d'ar 4 a viz Here 1973 e Hannover, zo ur filmaozer hag ur skrivagner senario alaman.\n1 Buhez hag oberoù\nEtre 1987 ha 1993 e voe Gansel war ar studi en Tellkampfshule en Hannover, a echuas gant an Abitur (ar vachelouriezh alaman). Er bloavezhioù 1993 betek 1995 e reas e goñje nannsoudard. Eus 1994 betek 2000 e voe war ar studi e Skol-Uhel ar Skinwel hag ar Sinema e München.\nAr film berr The Wrong Trip a voe e film kentañ er bloavezh 1995. E 1999 e leurennias e film hir kentañ, Das Phantom, a zo anezhañ ur thriller politikel en-dro d'an RAF gant Jürgen Vogel er roll pennañ, hini un enklasker polis. Dikouezet e voe ar film er skinwel e 2000, hag en-tu-hont d'an dasson bras-meurbet a gavas er c'hazetennoù e voe loreet gant tri Adolf-Grimme-Preis zoken. E gammed kentañ a reas er sinema e 2001 gant Mädchen, Mädchen.\nEr bloavezh 2008 e teuas e film Die Welle er-maez e salioù sinema Alamagn. Diskouezet e voe ar film er Sundance Film Festival 2008 er rummad "World Cinema – Dramatic" met trec'het e voe gant degasadenn ar Svedad Jens Jonsson, "Ping-pongkingen". Gounit a reas an Deutscher Filmpreis en arem er rummad gwellañ film hir alaman avat.\n1995 : The Wrong Trip (film berr)\n1996 : Living Dead (film berr)\n1998 : Im Auftrag des Herren (film berr)\n1999 : Das Phantom (evit ar skinwel)\n2008 : Die Welle\nBayerischer Filmpreis 2005 evit Napola\nBundesfilmpreis 2003 ar gwellañ senario nann filmet evit "NAPOLA – Elite für den Führer"\nAdolf-Grimme-Preis evit "Das Phantom"\nDeutscher Filmpreis 2008 en arem evit "Die Welle" (rummad ar gwellañ film hir)\n(de) Lec'hienn Dennis Gansel\n(en) Fichenn Dennis Gansel e-barzh an IMDb\nAdtapet diwar « https://br.wikipedia.org/w/index.php?title=Dennis_Gansel&oldid=1483502 »\nKemmoù diwezhañ degaset d'ar bajenn-mañ d'an 5 Ebr 2013, da 01:08.